Maria, Yesu Dada, Do Dzi Le Vevesese Si Ƒo Ðee Abe Yi Ene La Nu | Srɔ̃ Woƒe Xɔse\nGBE BUBU Afrikaans Albanian Amharic Arabic Armenian Armenian (West) Aymara Bengali Bicol Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Krio Kwanyama Latvian Lingala Lithuanian Luganda Luo Macedonian Malagasy Malayalam Maltese Marathi Maya Mizo Myanmar Ndebele Nepali Ngabere Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Totonac Tshiluba Tsonga Turkish Tuvaluan Twi Ukrainian Umbundu Urdu Uzbek Venda Vietnamese Xhosa Yoruba Zapotec (Isthmus) Zulu\nSRƆ̃ WOƑE XƆSE | MARIA\nEdo Dzi Le Vevesese Si Le Abe Yi Tɔame Ene La Me\nMARIA lulu hetsi klo dzi, le vevesese si wu gbɔgblɔ nɛ la ta. Eƒe susu gale nya mamlɛtɔ si via do ɣli gblɔ hafi ku le gaƒoƒo geɖe ƒe fuwɔamea megbe la ŋu. Ŋdɔ mee, gake xexea me do viviti. Azɔ anyigba ʋuʋu sesĩe. (Mateo 27:45, 51) Anya wɔ na Maria be Yehowa ŋutɔe di be ame sia ame nanyae be ye, Yehowa, dzie Yesu Kristo ƒe kua te ɖo wu ame bubu ɖe sia ɖe.\nEsi xexea me gava nɔ kɔkɔm le viviti si do ɖe Golgota, alo Ametakoliƒea megbe la, Maria kpɔtɔ nɔ fafam na via. (Yohanes 19:17, 25) Eƒe susu anya yi nu siwo dzɔ ƒe aɖewo va yi la dzi. Ðewohĩ eɖo ŋku nane si dzɔ anɔ ƒe 33 ye nye ema va yi la dzi. Ɣemaɣi la, ɖeko woa kple Yosef wokɔ wo vi lɔlɔ̃a yi gbedoxɔa me le Yerusalem ɖaɖo Yehowa ŋkume teti koe nye ema, eye gbɔgbɔ ʋã amegãɖeɖi Simeon wògblɔ nya ɖi le ɖevia ŋuti. Egblɔ nu gã siwo Yesu ava wɔ la ŋu nya ɖi, eye wògblɔ kpee be gbe ɖeka la, Maria ase le eɖokui me abe ɖe woƒo yi legbee aɖe ɖee ene. (Luka 2:25-35) Fifia si wòle veve sem helĩhelĩ lae wòva se nya sia gɔme nyuie.\nMaria se veve abe ɖe woƒo yi ɖe eƒe dzi ene\nWogblɔna be vikunamee nye ku si vena hegbãa dzi na ame wu ɖe sia ɖe. Ku nye futɔ vɔ̃ɖi, eye wòdoa vevesese na mí katã le mɔ vovovowo nu. (Romatɔwo 5:12; 1 Korintotɔwo 15:26) Ðe wòanya wɔ be ame nado dzi le vevesese mawo mea? Esime míele Maria ƒe ŋutinyaa me dzrom tso Yesu ƒe subɔsubɔdɔa ƒe gɔmedzedze va se ɖe eƒe kugbe kpakple nu siwo dzɔ le ema yome teti dzi la, míasrɔ̃ nu geɖe tso xɔse si kpe ɖe Maria ŋu wòte ŋu do dzi le vevesese si nɔ abe ɖe woƒo yi ɖee ene la me.\n“NU SIA NU SI WÒAGBLƆ NA MI LA, MIWƆE”\nMíatrɔ susu ɖe nu siwo dzɔ ƒe etɔ̃ kple afã do ŋgɔ la ŋu azɔ: Maria de dzesii be tɔtrɔ aɖe gbɔna. Ame sia ame kloe nɔ nu ƒom tso Yohanes Amenyrɔɖetsimelaa kple eƒe gbedeasi ʋãme si ku ɖe dzimetɔtrɔ ŋu la ŋu le Nazaret du sue la gɔ̃ hã me. Maria nyae be le ye vi tsitsitɔa gbɔ la, nudzɔdzɔ mawo nye dzesi be ɣeyiɣia de be wòadze eƒe subɔsubɔdɔa gɔme. (Mateo 3:1, 13) Yesu ƒe dzodzo le aƒea me anye taɖui na Maria kple via susɔeawo. Nu ka tae?\nEdze abe Maria srɔ̃, Yosef, anya ku xoxo ɣemaɣi ene. Ne nenemae la, ke Maria nya ale si ame ƒe lɔlɔ̃tɔ ƒe ku venae. * Ɣemaɣi la, menye ɖeko woyɔa Yesu be ‘atikpala la ƒe vi’ o, ke woyɔnɛ be “atikpala” hã. Edze ƒãa be Yesue nɔ fofoa ƒe dɔa nu ɣemaɣi eye wòwɔa dɔ kpɔa ƒomea, si me eyometɔ ade ya teti nɔ la dzi. (Mateo 13:55, 56; Marko 6:3) Ne Yesu na hehe Yakobo, si anya nye ŋutsuvi tsitsitɔ si wodzi ɖe eyome la be wòava nɔ ƒomea ƒe dɔa nu hã la, eya si nye woƒe tsitsitɔ ƒe dzodzo le aƒea me awɔe be nɔnɔmeawo manɔ bɔbɔe na ƒomea o. Agba kpekpe le Maria dzi xoxo; ɖe tɔtrɔ si ava eƒe ƒomea me na wòtsi dzimaɖia? Míenya ya o. Gake biabia si le vevie wu lae nye esi: Aleke wòawɔ nui ne Yesu Nazaretetɔ la va zu Yesu Kristo, Mesia si ŋugbe wodo tso gbe aɖe gbe ke la? Biblia me ŋutinya aɖe kɔ nya sia me.—Yohanes 2:1-12.\nYesu yi Yohanes gbɔ wònyrɔe, eye wòzu Mawu ƒe Amesiamina, alo Mesia la. (Luka 3:21, 22) Eyome ete eƒe nusrɔ̃lawo nu ƒoƒo ƒu. Togbɔ be eƒe dɔa hiã kpata hã la, edia ɣeyiɣi kpɔa dzidzɔ kple ƒomea kpakple xɔlɔ̃wo. Woa kple dadaa kple nusrɔ̃laawo kpakple nɔviawo woyi srɔ̃ɖekplɔ̃ɖoƒe aɖe le Kana, si anye du si le togbɛ aɖe dzi eye wòdidi tso Nazaret gbɔ abe kilometa 13 ene. Esi azãɖuɖua nɔ edzi yim la, Maria de dzesi kuxi aɖe. Ðewohĩ ede dzesii be srɔ̃ɖelawo ƒe ƒometɔ aɖewo tsi dzodzodzoe henɔ dalĩ dom. Wain la vɔ na wo! Le ɣeyiɣi mawo me la, ne womete ŋu wɔ amedzro na amewo abe ale si dze ene o la, enyea ŋukpe na ƒomea, eye esia gblẽa azãɖuɖua me. Esia te ɖe Maria dzi, eye wòte ɖe Yesu ŋu.\nEgblɔ na via be: “Wain mele wo si o.” Nu kae wònɔ mɔ kpɔm be ye via nawɔ? Míenya ya o, gake enyae be ye via nye ame vevi si ate ŋu awɔ nu gãgãwo. Ðewohĩ enɔ mɔ kpɔm be adze egɔme azɔ. Ðeko wòle abe ɖe wòle gbɔgblɔm nɛ be, “Vinye, meɖe kuku, wɔ nane dzro!” ene. Ale si Yesu ɖo nya ŋu nɛ la anya wɔ nuku nɛ. Egblɔ nɛ be: “Nya kae le mía kpli wò dome, nyɔnu?” Togbɔ be ame aɖewo bu Yesu ƒe nya siawo vodadatɔe be enye amemabumabu hã la, menye nenemae wòle kura o. Ke hã eƒe nyawo nye ameɖɔɖɔɖo tufafatɔe. Yesu nɔ ŋku ɖom edzi na dadaa be menye eyae afia ale si wòle be yeawɔ yeƒe subɔsubɔdɔae la ye o; ye Fofo, Yehowa, ɖeɖe koe kpɔ mɔ awɔ esia.\nMaria lɔ̃ xɔ via ƒe nuxlɔ̃amea, elabena enye nyɔnu si sea nu gɔme si bɔbɔa eɖokui. Etrɔ ɖe nuɖuɖudzikpɔlawo ŋu gblɔ na wo kpuie ko be: “Nu sia nu si wòagblɔ na mi la, miwɔe.” Maria se egɔme azɔ be meganye yee aɖo nu na ye via o; ke boŋ ye ŋutɔ kple ame bubuwo siaa ye axɔ mɔfiame tso egbɔ. Yesu hã ɖee fia be yese nu si ta ye dada se veve ɖe srɔ̃tɔ yeyeawo nu la gɔme. Eya ta ewɔ eƒe nukunu gbãtɔ; etrɔ tsi wòzu wain. Nu kae do tso eme? “Eƒe nusrɔ̃lawo xɔ edzi se.” Maria hã xɔ Yesu dzi se. Menye ɖeko wòbunɛ be ye vi koe wònye o, ke ebunɛ hã be enye yeƒe Aƒetɔ kple Ðela.\nDzilawo ate ŋu asrɔ̃ nu geɖe tso Maria ƒe xɔse me. Ele eme be ame aɖeke mehe vi aɖe si de blibo abe Yesu ene kpɔ o. Gake ne ɖevi ɖe sia ɖe va zu ame tsitsi la, esia tea ŋu hea kuxi vanɛ. Nu si tae nye be dzilawo yia edzi wɔa nu ɖe wo viŋutsua alo wo vinyɔnua ŋu abe ɖevi ko wògakpɔtɔ nye ene, evɔ mesɔ be woaganɔ nu wɔm ɖe eŋu alea o. (1 Korintotɔwo 13:11) Aleke dzila ate ŋu akpe ɖe via tsitsi la ŋu? Mɔ ɖekae nye be dzilaa naɖee afia be yeka ɖe edzi be ye via ayi edzi anɔ agbe ɖe Biblia ƒe nufiafiawo nu ale be Yehowa nayrae. Ne dzila aɖe bɔbɔ eɖokui wɔ nu le xɔse me heɖee fia be yeka ɖe ye via dzi la, nu nyui geɖe ado tso eme. Ðikeke mele eme o be Yesu de asixɔxɔ kpekpeɖeŋu si Maria nɛ le nu wɔdɔɖeamedzi siwo va dzɔ le ƒe siwo kplɔe ɖo me la ŋu ŋutɔ.\n‘NƆVIAWO MEXƆ EDZI SE O’\nNya ʋɛ aɖewo ko wogblɔ tso Maria ŋu le Nyanyuigbalẽawo me le Yesu ƒe subɔsubɔdɔ si wòwɔ ƒe etɔ̃ kple afã la me. Gake ɖo ŋku edzi be anɔ eme be ahosie Maria nye—enye dzilaɖekɛ si gale vi geɖe dzi kpɔm. Eya ta ne mete ŋu dze Yesu yome esime wònɔ gbeƒã ɖem le wo denyigba katã dzi o la, gɔmesese le eŋu. (1 Timoteo 5:8) Ke hã eyi edzi de ŋugble le Mawu ƒe nya siwo wòsrɔ̃ ku ɖe Mesia ŋu la ŋu eye woa kple eƒe ƒomea wodea ƒuƒoƒe si le woƒe nutoa me la ɣesiaɣi abe ale si wowɔnɛ ɖaa ene.—Luka 2:19, 51; 4:16.\nNe ele alea la, ɖe manɔ eme be enɔ amewo dome esime Yesu ƒo nu le ƒuƒoƒea le Nazaret oa? Dzidzɔ gã kae nye esi wòanye nɛ esi via ɖe gbeƒãe be Mesia la ŋuti nya si wogblɔ ɖi ƒe alafa geɖe la va eme ɖe ye dzi azɔ! Ke hã ate ɖe edzi godoo esi wòkpɔe be yewo de Nazaret tɔwo mexɔ ye via dzi se o. Wotee kpɔ gɔ̃ hã be yewoawui!—Luka 4:17-30.\nNu si gate ɖe edzi hãe nye ale si viaŋutsu susɔeawo wɔ nu ɖe Yesu ŋui. Míede dzesii le Yohanes 7:5 be Yesu nɔviŋutsu eneawo mexɔ edzi se abe wo dada ene o. Mawunyakpukpui ma gblɔ be: ‘Nɔviawo ke hã mexɔ edzi se o.’ Gake Biblia megblɔ nya aɖeke tso Yesu nɔvinyɔnu—siwo ade eve ya teti la—ŋu o. * Aleke kee nyaa ɖale o, Maria nya ale si ƒome si me tɔwo ƒe susu mewɔ ɖeka le mawusubɔsubɔ gome o la sea vevee. Ele be wòayi edzi alé nyateƒe si Mawu ɖe fia la me ɖe asi eye le ɣeyiɣi ma ke me la, wòaku kutri vevie akpe ɖe eƒe ƒomea ŋu woƒe dzi natrɔ ɖe nyateƒea ŋu, eye wòawɔ esia ŋuɖɔɖotɔe ke menye kple dzizizi o.\nGbe ɖeka, ƒometɔwo ƒo ƒu ‘yi Yesu lé ge,’ eye ɖikeke mele eme o be Yesu nɔviŋutsuwo hã nɔ wo dome. Le nyateƒe me la, wonɔ gbɔgblɔm be: “Eƒe tagbɔ le gbegblẽm.” (Marko 3:21, 31) Gake Maria ya mebui nenema o, ke hã eyi kple viaŋutsuawo, ɖewohĩ enɔ mɔ kpɔm be woasrɔ̃ nane si akpe ɖe wo ŋu woatsi le xɔse me. Ðe wosrɔ̃ nane nyateƒea? Togbɔ be Yesu yi edzi nɔ nukudɔ geɖewo wɔm henɔ nyateƒe wɔnukuwo fiam hã la, Maria viŋutsu susɔeawo mexɔ Yesu dzi se o kokoko. Ðe woƒe nuwɔnaa te ɖe Maria dzi, si wɔe be wònɔ eŋu bum be nu ka gɔ̃e ana woatrɔ woƒe susu hã?\nÐe wò ƒomea me tɔwo ƒe dzixɔsewo to vovoa? Àte ŋu asrɔ̃ nu geɖe tso ale si Maria wɔ nu le xɔse me la me. Dzi meɖe le eƒo wòɖe asi le eƒe ƒomea me tɔ siwo mexɔ Yesu dzi se o la ƒe nya me o. Ke boŋ etiae be yeana woakpɔe adze sii be yeƒe xɔse na yele dzidzɔ kpɔm eye yeƒe susu hã dze akɔ anyi. Azɔ hã eyi edzi nɔ dzi dem ƒom na via Yesu nuteƒewɔla la. Ðe wòsusua Yesu ɣeaɖewoɣia? Ðe wòdina ɣeaɖewoɣi be Yesu nakpɔtɔ anɔ yewo gbɔ le aƒea mea? Nenye nenemae hã la, mena esia ɖe fu nɛ o. Ekpɔe be mɔnukpɔkpɔe wònye na ye be yeana kpekpeɖeŋu Yesu ahade dzi ƒo nɛ. Ðe nàte ŋu akpe ɖe viwòwo ŋu be woana Mawu subɔsubɔ nanɔ vevie na wo wu le agbe mea?\n‘YI LEGBE AÐE AƑO ÐE WÒ LUƲƆ’\nEsi Maria xɔ Yesu dzi se la, ɖe woɖo eteƒe nɛa? Yehowa megbea eteƒeɖoɖo na ame siwo xɔ edzi se la gbeɖe o, eye eɖo Maria hã ƒe xɔse teƒe nɛ. (Hebritɔwo 11:6) Wò ya bu ale si gbegbe Maria ase le eɖokui me ne eya ŋutɔ see via le nu fiam alo be ame siwo nɔ eteƒe la va ka eta nɛ ŋu kpɔ.\nHehe si Yosef kple Maria na Yesu la dze ƒãa le nu siwo wòtsɔ wɔ kpɔɖeŋuwoe la me\nÐe kpɔɖeŋu siwo Yesu wɔ la na Maria ɖo ŋku via ƒe ɖevime esime wònɔ tsitsim le Nazaret la dzia? Esi Yesu ƒo nu tso nyɔnu aɖe si le eƒe aƒe me kplɔm le eƒe gaku si bu la dim ŋu, esi wòƒo nu tso nyɔnu si le wɔ tum be yeatsɔ ame abolo alo nyɔnu si sia akaɖi hetsɔnɛ dana ɖe akaɖiti dzi ŋu la, ɖe esia na Maria ɖo ŋku ɣeyiɣi si me Yesu nye ɖevi sue nɔa egbɔ wònɔa dɔ mawo wɔm gbe sia gbe la dzia? (Luka 11:33; 15:8, 9; 17:35) Esi Yesu gblɔ be yeƒe kɔkuti la le bɔbɔe eye yeƒe agba la le wodzoe la, ɖe Maria ƒe susu yi keke Yesu ƒe ɖevime ke esime wònɔ Yosef gbɔ eye wònɔ ale si wokpaa kɔkuti si lãwo ate ŋu atsɔ bɔbɔe la fiamee le ɣe ƒe amigogbaɣi la dzia? (Mateo 11:30) Ne Maria le ŋugble dem le mɔnukpɔkpɔ si Yehowa nɛ le agbe me be wòanyi vi si ava zu Mesia la eye wòana hehee ŋu la, anye dzidzɔ gã aɖe nɛ godoo. Eye ɖe makpɔ dzidzɔ manyagblɔ ne eya ŋutɔ le to ɖom Yesu, nufiala gãtɔ kekeake si nɔ anyi kpɔ la esime wòle nu siwo ame sia ame nya kple nudzɔdzɔ vovovowo zãm tsɔ le nu veviwo fiam amewo oa?\nKe hã Maria yi edzi bɔbɔ eɖokui. Via mede bubu si gbɔ eme eŋu kpɔ gbeɖe o, eye mewɔ naneke si fia be ele be woasubɔe o. Le Yesu ƒe subɔsubɔdɔa wɔɣi la, nyɔnu aɖe do ɣli tso amehawo dome gbe ɖeka gblɔ be ele be dzi nadzɔ Yesu dada ŋutɔ be yedzi Yesu. Yesu ɖo eŋu nɛ be: “Ao, ke boŋ: Dzidzɔtɔwoe nye ame siwo le Mawu ƒe nya la sem, eye wole edzi wɔm!” (Luka 11:27, 28) Eye esi ame aɖe gblɔ na Yesu be dadaa kple nɔviawo gbɔna la, egblɔ be ame siwo xɔ Mawu dzi se lae nye ye dadawo kple ye nɔviwo. Maria medo dziku le nya sia ta o, ke boŋ ese nu si Yesu wɔnɛ la gɔme be, haxɔsetɔwo dome kadodoa le vevie wu ƒomekadodowo.—Marko 3:32-35.\nKe hã ɖe ame aɖe ate ŋu aɖɔ veve si gbegbe Maria se esime wòkpɔ wohe via ɖe fuwɔameti ŋu wòkpe fu yi ɖe ku mea? Emegbe apostolo Yohanes, si ŋutɔ kpɔ Yesu ƒe kua teƒe la va ŋlɔ nya sia si afia nu geɖe mí la ɖe eƒe nuŋlɔɖia me be: Le ɣeyiɣi wɔnublanui ma me la, Maria nɔ tsitre “ɖe [fuwɔameti si ŋu Yesu nɔ] la gbɔ.” Naneke mate ŋu axe mɔ na vidada lɔ̃ame wɔnuteƒe sia be wòaganɔ via ŋu va se ɖe nuwuwu o. Yesu kpɔ dadaa, eye togbɔ be eƒe gbɔgbɔ ɖe sia ɖe kple nya ɖe sia ɖe si wòagblɔ la nana wòsea veve helĩhelĩ hã la, ete ŋu ƒo nu. Egblɔ na apostolo Yohanes si wòlɔ̃na vevie la be wòalé be na ye dadaa. Esi wònye be Yesu nɔviŋutsuawo mekpɔ xɔ edzi se o ta la, Yesu metsɔ Maria dzi kpɔkpɔ de asi na wo dometɔ aɖeke o, ke boŋ etsɔe de asi na eyomedzela wɔnuteƒe la. Yesu to esia dzi ɖee fia be ele vevie be ŋutsu si si xɔse le la nalé be na eya ŋutɔ ƒe ƒometɔwo, eye esi le vevie wue nye be wòakpe ɖe wo ŋu woawɔ nuteƒe na Mawu.—Yohanes 19:25-27.\nEsi Yesu ku mlɔeba la, Maria se veve abe ɖe woƒo yi ɖee ene, le nyagblɔɖia ƒe nya nu. Ne esesẽ be míase ale si gbegbe wòse vevee gɔme la, ke bu dzidzɔ gã manyagblɔ si wòkpɔ le ŋkeke etɔ̃agbe la ŋu kpɔ! Wova gblɔ nukunu gãtɔ kekeake si wowɔ kpɔ la ŋu nya na Maria be wofɔ Yesu ɖe tsitre! Eye eƒe dzidzɔa gadzi ɖe edzi esi Yesu va ɖe eɖokui fia dadaavi Yakobo emegbe, eye anɔ eme godoo be ame bubu aɖeke menɔ afi ma o. (1 Korintotɔwo 15:7) Woƒe gododoa wɔ dɔ ɖe Yakobo kple Yesu nɔviŋutsu susɔeawo hã dzi. Míenyae be emegbe la, wova xɔ Yesu dzi se be eyae nye Kristo la. Eye eteƒe medidi o, woawo hã wowɔ ɖeka kple wo dada le Kristotɔwo ƒe kpekpewo me “nɔ gbedodoɖa dzi.” (Dɔwɔwɔwo 1:14) Wo dometɔ eve, siwo nye Yakobo kple Yuda, va ŋlɔ agbalẽ siwo le Biblia me la dometɔ aɖewo.\nMaria kpɔ dzidzɔ ŋutɔ be ye viŋutsu susɔeawo hã va zu Kristotɔ wɔnuteƒewo\nZi mamlɛtɔ si woyɔ Maria ŋkɔ ye nye esime woa kple viaŋutsuawo nɔ kpekpea nɔ gbe dom ɖa. Ðe menyo ŋutɔ be Maria ƒe ŋutinyaa wu enu elea, si nye kpɔɖeŋu nyui aɖe wòɖo ɖi na mí oa? Le xɔse si nɔ esi ta la, edo dzi le vevesese si ƒo ɖee abe yi ene la me, eye wòva xɔ teƒeɖoɖo wɔnuku aɖe mlɔeba. Ne míesrɔ̃ eƒe xɔse la, míawo hã míate ŋu ado dzi le xaxa ɖe sia ɖe si ava mía dzi le xexe sia me la me, eye teƒeɖoɖo si míate ŋu asusu gbeɖe o la ava su mía si.\n^ mm. 8 Tso esime woƒo nu tso Yosef ŋu le nudzɔdzɔ aɖe me le esi me Yesu xɔ ƒe 12 megbe la, womegaƒo nu tso eŋu le Nyanyuigbalẽawo me o. Emegbe wova ƒo nu tso Yesu dada kple nɔviawo ŋu, gake womeƒo nu tso Yosef ya ŋu o. Ɣeaɖeɣi la, woyɔ Yesu be “Maria ƒe vi,” gake womeyɔ Yosef ŋkɔ o.—Marko 6:3.\n^ mm. 16 Menye Yosef ye nye Yesu fofo ŋutɔŋutɔ o, eya ta ne míagblɔe ŋutɔŋutɔ la, dadaviwo koe woa kple nɔvia siawo nye.—Mateo 1:20.\nƉoe Ɖe Amewo Ɖoe Ɖe Amewo Edo Dzi Le Vevesese Si Le Abe Yi Tɔame Ene La Me\nMaria Magdalatɔ La—“Mekpɔ Aƒetɔ La!”


Biblia Xexlẽ Gbe Sia Gbe—Ðe Mɔ Mawu Naƒo Nu Na Wò\nGbetakpɔxɔ | August 2009\nGBE BUBU Albanian Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Danish Dutch Eŋlisi Eʋegbe Finnish Franse Ga Georgian German Greenlandic Haitian Creole Hiligaynon Hungarian Igbo Italian Japanese Kazakh Korean Lithuanian Malagasy Myanmar Norwegian Polish Portuguese Quechua (Bolivia) Rarotongan Romanian Russian Sepedi Setswana Silozi Sinhala Slovak Slovenian Spanish Sranantongo Swahili Thai Tsonga Turkish Ukrainian Vietnamese\nÐe Nènana Mawu Ƒoa Nu Na Wò Gbe Sia Gbea?\nZI GBƆ ZI nenie nèléa ŋku ɖe ɖokuiwò ŋu le ahuhɔ̃e me? Le mía dometɔ akpa gãtɔ gome la, esia nye nu si míewɔna gbe sia gbe—ɖewohĩ zi geɖe le ŋkekea me. Nu ka ta? Elabena míetsɔ ɖe le míaƒe dzedzeme me vevie.\nMíate ŋu atsɔ Biblia xexlẽ asɔ kple ŋkuléle ɖe ame ɖokui ŋu le ahuhɔ̃e me. (Yakobo 1:23-25) Ŋusẽ le gbedeasi si le Mawu ƒe Nya la me ŋu be wòakpe ɖe mía ŋu míakpɔ ame si míenye ŋutɔŋutɔ la adze sii. “[Eƒona] ɖe ame yi ɖamaa keke luʋɔ kple gbɔgbɔ” dome. (Hebritɔwo 4:12) Ne míagblɔe bubui la, emaa ame si míenye le gotagome kple ame si míenye ŋutɔŋutɔ le ememe la dome. Enana míekpɔa afi siwo wòhiã be míawɔ tɔtrɔ le, abe ale si ko ahuhɔ̃e kpena ɖe mía ŋu míewɔa asitɔtrɔ le míaƒe dzedzeme ŋu ene.\nMenye ɖeko Biblia nana míekpɔa tɔtrɔ siwo wòle be míawɔ o, ke ekpena ɖe mía ŋu be míawɔ tɔtrɔ mawo hã. Apostolo Paulo ŋlɔ be: “Ŋɔŋlɔ blibo la tso Mawu ƒe gbɔgbɔ me, eye wònyo na nufiafia, na nyagbename, na ɖɔɖɔɖo, na amehehe le dzɔdzɔenyenye me.” (2 Timoteo 3:16, 17) De dzesii be, viɖe ene siwo ŋu woƒo nu tso le afi sia la dometɔ etɔ̃—nyagbename, ɖɔɖɔɖo, kple amehehe—lɔ asitɔtrɔ le míaƒe nɔnɔme kple nuwɔnawo ŋu ɖe eme. Ne ehiã be míanɔ ahuhɔ̃e me kpɔm edziedzi be míakpɔe ɖa be míaƒe dzedzeme sɔ hã la, aleke gbegbe wòhiã geɖe wu be míanɔ Mawu ƒe Nya Biblia xlẽm edziedzie nye esi!\nEsi Yehowa tia Yosua be wòakplɔ Israel-dukɔa la, egblɔ nɛ be: ‘Mègaɖe nu le segbalẽ sia ŋu o, eye nàbu eŋu zã kple keli, ne nàlé nu siwo katã woŋlɔ ɖe eme la me ɖe asi, eye nàwɔ wo dzi; elabena eya ko hafi dzɔgbenyui anɔ mɔ dzi na wò, eye nu sia nu adze edzi na wò.’ (Yosua 1:8) Ɛ̃, hafi Yosua nakpɔ dzidzedze la, ele be wòanɔ Mawu ƒe Nya la xlẽm “zã kple keli,” gbe sia gbe.\nPsalmo gbãtɔa hã ɖe viɖe si le Biblia xexlẽ edziedzi ŋu la fia esi wògblɔ be: ‘Woayra ame si mezɔna ɖe ame vɔ̃ɖiwo ƒe aɖaŋuɖoɖo nu o, ame si metsia tsitre ɖe nu vɔ̃ wɔlawo ƒe mɔ dzi o, eye menɔa anyi ɖe fewuɖulawo ƒe ha me o; ke boŋ ekpɔa dzidzɔ le Yehowa ƒe se la ŋu, eye wòdea ŋugble le eƒe se la ŋu zã kple keli. Eyama ɖi ati, si wodo ɖe tɔʋuwo to, si tsena le etseɣi, eye eƒe aŋgbawo melũa xe o; eye nu sia nu, si wòwɔna la, ewɔnɛ wua nu nyuie!’ (Psalmo 1:1-3) Ðikeke mele eme o be míadi be míanye ame ma tɔgbi.\nAme geɖe na Biblia xexlẽ gbe sia gbe zu numame na wo. Esi wobia Kristotɔ aɖe be nu ka tae wòxlẽa Biblia gbe sia gbe hã la, eɖo eŋu be: “Ne medoa gbe ɖa na Mawu zi geɖe le ŋkekea me hekpɔa mɔ be wòasee ɖe, nu ka tae nye hã nyemanɔ eƒe gbe sem to eƒe Nya la xexlẽ gbe sia gbe me o? Ne míedi be xɔlɔ̃wɔwɔ nyui nanɔ mía kple Mawu dome la, míawo ɖeɖe koe anɔ nua ƒoma?” Eƒe nyaa me kɔ. Biblia xexlẽ le ko abe Mawu ƒe gbe sese ene, elabena enana míenyaa Mawu ƒe susu le nyawo ŋu.\nAkɔkpekpe Kple Kuxiawo\nÐewohĩ èwɔ ɖoɖo aɖe ɖe Biblia xexlẽ ŋu kpɔ. Ðe nète ŋu xlẽ Biblia bliboa katã? Emae nye mɔ nyuitɔ si dzi nàto anya emenyawo nyuie. Ke hã, ame aɖewo tee kpɔ zi gbɔ zi geɖe be yewoaxlẽ Biblia bliboa, gake ɖeko woƒe ɖoɖowɔɖia va tɔa kpe. Ðe esia dzɔ ɖe dziwò kpɔa? Nu kae nàte ŋu awɔ be nàɖo Biblia bliboa xexlẽ ƒe taɖodzinua gbɔ? Ðewohĩ aɖaŋuɖoɖo eve siwo gbɔna dzi wɔwɔ aɖe vi na wò.\nNa Biblia xexlẽ nanɔ wò gbe sia gbe nuwɔnawo dome. Tia ɣeyiɣi aɖe koŋ si dzi nàte ŋu axlẽ Biblia le le ŋkekea me. Wɔ ɖoɖoa ale gbegbe be ne le susu aɖewo ta mète ŋu xlẽe le ɣeyiɣi si koŋ nètia dzi o la, ɣeyiɣi bubu aɖe nanɔ anyi si dzi nàxlẽe le bene ŋkeke aɖeke nagava yi si dzi màxlẽ Mawu ƒe Nya la o. Ne èwɔe alea la, ekema èle kpɔɖeŋu si blema Beroiatɔwo ɖo ɖi la srɔ̃m. Wogblɔ tso wo ŋu be: “Wotso dzi me lɔ̃ faa xɔ nya la, eye wonɔa Ŋɔŋlɔawo me dzrom tsitotsito gbe sia gbe be nya siawo le nenema hã.”—Dɔwɔwɔwo 17:11.\nÐo taɖodzinu aɖe koŋ na ɖokuiwò. Le kpɔɖeŋu me, ne èxlẽa ta etɔ̃, ene, alo atɔ̃ gbe sia gbe la, àte ŋu awu Biblia bliboa xexlẽ nu le ƒe ɖeka ko me. Aɖaka si kplɔ nyati sia ɖo la ɖe ale si esia ate ŋu anya awɔe la fia. Ðe manyo ŋutɔ be nàte ɖoɖowɔɖi sia kpɔ oa? Le afi si woŋlɔ “Ɣletiŋkeke” ɖo te la, ŋlɔ ŋkeke si nètia be yeaxlẽ ta aɖewo koŋ la ɖi. Ne èxlẽ ta mawo vɔ la, wɔ dzesi aɖe ɖe aɖakavi si le ta siwo nèxlẽ ƒe ɖusi me la me, si afia be yewu enu. Esia akpe ɖe ŋuwò nàkpɔ ale si nèle wɔwɔm ɖe ɖoɖowɔɖia dzii la adze sii.\nNe ète ŋu xlẽ Biblia bliboa vɔ la, ɖe wòle be nàtɔe ɖe afi ma? Àte ŋu azã ɖoɖowɔɖi ma ke atsɔ anɔ Biblia bliboa xlẽm ƒe sia ƒe, ɖewohĩ àte ŋu adze egɔme tso akpa bubu le ƒe ɖe sia ɖe me. Alo ne èdi be yeaɖe agbɔsɔsɔ si yexlẽna dzi akpɔtɔ vie la, àte ŋu azã ŋkeke eve alo etɔ̃ atsɔ axlẽ esi nèxlẽna le ŋkeke ɖeka dzi tsã.\nƔesiaɣi si nàxlẽ Biblia la, àke ɖe nu yeye siwo ka wò—nu siwo mède dzesi kpɔ gbeɖe o—la ŋu. Nu ka tae? “Xexe sia ƒe nɔnɔme le tɔtrɔm,” eye míaƒe agbe kple nɔnɔmewo hã le tɔtrɔm gbe sia gbe. (1 Korintotɔwo 7:31) Eya ta ɖoe kplikpaa be yeanɔ Mawu ƒe Nya, Biblia la, ƒe ahuhɔ̃ea me kpɔm gbe sia gbe. Ne èwɔe alea la, àte ŋu aka ɖe edzi be yena Mawu le nu ƒom na ye gbe sia gbe.—Psalmo 16:8.\nBiblia Xexlẽ: Aleke Mawɔ Adze Egɔme?\nAɖaŋuɖoɖo atɔ̃ aɖewo akpe ɖe ŋuwò be Biblia xexlẽ nanɔ bɔbɔe na wò eye wòavivi nuwò.\nNYATI SI LE AKPAA DZI Ðe Subɔsubɔhawo Katã Nyoa?\nNYATI SI LE AKPAA DZI Subɔsubɔha Nyuitɔ Ƒãa Agbe Nyui Nɔnɔ Ƒe Dzidzenu Kɔkɔwo Ðe Amewo Me\nNYATI SI LE AKPAA DZI Subɔsubɔha Nyuitɔ Ƒãa Havilɔlɔ̃ Ðe Amewo Me\nNYATI SI LE AKPAA DZI Subɔsubɔha Nyuitɔ Ƒãa Bubudede Mawu Ƒe Nya La Ŋu Ðe Amewo Me\nKEYS TO FAMILY HAPPINESS Gazazã Nyuie\n“Nu Kae Míaɖu?”\nKu Ðe Ameƒomea Ƒe Etsɔme Ŋu\nTEACH YOUR CHILDREN Raxab Se Nyadzɔdzɔwo\nYehowa Dea Asixɔxɔ Ame Fafawo Ŋu\nBiblia La Le Amewo Ƒe Agbenɔnɔ Trɔm\nHo Nenie Wòle Be Madzɔ?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ August 2009\nGBETAKPƆXƆ August 2009\nBiblia Xexlẽ Ƒe Ðoɖowo


Yeremiya 37 | Biblia Le Internet Dzi | Xexe Yeye Gɔmeɖeɖe\nKaldeatɔwo trɔ dzo hena ɣeyiɣi kpui aɖe ko (1-10)\nWode Yeremiya gaxɔ me (11-16)\nZedekiya kpe kple Yeremiya (17-21)\nWona abolo Yeremiya (21)\n37 Fia Zedekiya,+ Yosiya vi, zu fia ɖe Koniya,*+ Yehoyakim vi teƒe; eyae Babilon-fia Nebukadnezar* tsɔ ɖo fiae ɖe Yuda-nyigba dzi.+ 2 Ke eya kple eŋumewo kpakple dukɔ la me tɔwo meɖo to Yehowa ƒe nya siwo wògblɔ to nyagblɔɖila Yeremiya dzi o. 3 Eye Fia Zedekiya dɔ Yehukal,+ Selemiya vi kple Zefaniya,+ nunɔla Maaseya vi, ɖe nyagblɔɖila Yeremiya gbɔ be: “Míeɖe kuku, do gbe ɖa na Yehowa mía Mawu la ɖe mía ta.” 4 Yeremiya dona yia dukɔ la dome gagbɔna, elabena womedee gaxɔ me haɖe o.+ 5 Ke Farao ƒe aʋakɔ ho tso Egipte,+ eye Kaldeatɔ siwo ɖe to ɖe Yerusalem la se wo ŋkɔ. Ale woho dzo le Yerusalem ŋu.+ 6 Eye Yehowa ƒe gbe va na nyagblɔɖila Yeremiya be: 7 “Ale Yehowa, Israel ƒe Mawu la, gblɔe nye esi, ‘Ale miagblɔ na Yuda-fia, si dɔ mi ɖe gbɔnye be miabia gbem lae nye esi: “Kpɔ ɖa! Farao ƒe aʋakɔ si gbɔna mia gbɔ be yewoana kpekpeɖeŋu mi la agbugbɔ ayi eƒe anyigba dzi le Egipte.+ 8 Kaldeatɔwo agbugbɔ ava eye woawɔ aʋa kple du sia axɔe, eye woatɔ dzoe.”+ 9 Ale Yehowa gblɔe nye esi, “Migable mia ɖokui* anɔ gbɔgblɔm be, ‘Kaldeatɔwo adzo le mía ŋu godoo’ o, elabena womele dzodzo ge o. 10 Ne miesi Kaldeatɔwo ƒe aʋakɔ si le aʋa wɔm kpli mi la katã, eye abixɔlawo koe susɔ le wo dome hã la, woatso le woƒe agbadɔwo me ava tɔ dzo du sia.”’”+ 11 Esi Kaldeatɔwo ƒe aʋakɔ la ho dzo le Yerusalem ŋu le Farao ƒe aʋakɔa ta la,+ 12 Yeremiya tso Yerusalem yina Benyamin-nyigba dzi+ be yeaxɔ yeƒe gome le afi ma le yeƒe amewo dome. 13 Esi wòɖo Benyamin-gbo la nu la, dzɔlawo ƒe amegã si ŋkɔe nye Yiriya, Selemiya vi, Hananiya vi la, lé nyagblɔɖila Yeremiya hegblɔ be: “Kaldeatɔwo ƒe akpa dzie nèbe yeayi!” 14 Ke Yeremiya gblɔ be: “Aʋatsoe! Nyemebe mayi Kaldeatɔwo ƒe akpa dzi o.” Ke meɖo toe o. Ale Yiriya lé Yeremiya hekplɔe yi na amegãwo. 15 Eye amegãwo do dziku ɖe Yeremiya ŋu vevie,+ eye woƒoe hetsɔe de gaxɔ me+ ɖe agbalẽŋlɔla Yehonatan ƒe xɔ si wotsɔ wɔ gaxɔe la me. 16 Wotsɔ Yeremiya de gaxɔ si nye tomexɔ la me, eye Yeremiya tsi afi ma ŋkeke geɖe. 17 Eye Fia Zedekiya dɔ ame woɖakplɔe vɛ, eye fia la bia gbee le adzame le eƒe me.*+ Ebiae be, “Ðe Yehowa ƒe gbedeasi aɖe lia?” Yeremiya ɖo eŋu be: “Ɛ̃, ɖe li!” eye wògblɔ be, “Woatsɔ wò ade asi na Babilon-fia!”+ 18 Azɔ hã, Yeremiya bia Fia Zedekiya be: “Nu vɔ̃ kae mewɔ ɖe wò kple wò subɔviwo kpakple dukɔ sia ŋu hafi miedem gaxɔ me? 19 Ke afi kae miaƒe nyagblɔɖila siwo gblɔ nya ɖi na mi be, ‘Babilon-fia maho ɖe mia kple anyigba sia ŋu o’ la le?+ 20 Azɔ nye aƒetɔ fia, meɖe kuku, see. Meɖe kuku, ve nunye. Mègagbugbɔm yi agbalẽŋlɔla Yehonatan ƒe xɔ me,+ ne maku ɖe afi ma o.”+ 21 Ale Fia Zedekiya de se eye wode ga Yeremiya ɖe Dzɔlawo ƒe Xɔxɔnu la;+ wonaa abolo ɖekae gbe sia gbe tso abolomelawo ƒe ablɔ me,+ va se ɖe esime abolowo katã vɔ le dua me.+ Eye Yeremiya tsi Dzɔlawo ƒe Xɔxɔnu la.


Tɔtrɔ Gbɔ Va Aƒe Me Le Dziwòlawo Gbɔ\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Turkish Twi Ukrainian Vietnamese Xhosa Yoruba Zulu\nNe Eva Hiã Be Nàtrɔ Gbɔ Va Aƒe Me\nWogblɔ le wo ŋu be, “wonye dzidzime siwo yina ʋuu gatrɔna gbɔna”—wonyea ɖekakpui kple ɖetugbui siwo dzo le aƒe me va le wo ɖokuiwo si, gake ganyawo ƒe sesẽ wɔnɛ be wogatrɔna gbɔna vaa aƒe me. Ðe esia dzɔ ɖe wò hã dziwòa?\nNenye be èlɔ̃ tɔwò kple nɔwò vevie gɔ̃ hã la, tɔtrɔ gbɔ va aƒe me ate ŋu asesẽ na wò. Le kpɔɖeŋu me, ɖetugbui aɖe si ŋkɔe nye Sarah * gblɔ be: “Esi meʋu va le ɖokuinye si la, ena dzi ɖo ƒonye, eye nyemegakpɔa ame aɖeke sinu be woawɔ nuwo nam o. Gake tɔtrɔ gbɔ na mese le ɖokuinye me be megazu ɖevi ake.” Ðekakpui aɖe si ŋkɔe nye Richard hã se le eɖokui me nenema ke. Egblɔ be: “Nyemedi be matrɔ agbɔ hafi o, gake ga aɖeke megale asinye matsɔ akpɔ ɖokuinye dzi o. Mekpɔe be medo kpo nu.”\nNe èkpɔ ɖokuiwò le nɔnɔme sia tɔgbi me la, nyati sia ate ŋu akpe ɖe ŋuwò nàɖɔ nuwo ɖo.\nNU SIWO GBƆ WÒTSONA\nGakuxiwo. Sɔhɛ geɖewo ƒe ŋkume kea dzo ne wova kpɔe be agbea mele bɔbɔe abe ale si yewo susui ene o. Richard si ƒe nya míegblɔ va yi gblɔ be: “Mezã ga siwo katã le gadzraɖoƒe nam tsɔ kpɔ ɖokuinye dzi.” Nu ma tɔgbi ke dzɔ ɖe ɖetugbui aɖe si ŋkɔe nye Shaina si dzo le aƒe me esi wòxɔ ƒe 24 gake trɔ gbɔ le ƒe ɖeka kple afa megbe hã dzi. Egblɔ be: “Ðe wòle be malé be na ga si le asinye nyuie hafi, ga aɖeke menɔ asinye hafi meʋu le aƒe me o gake metrɔ gbɔ kple fe.” *\nDɔwɔɖuinyawo. Dɔwɔɖui ƒe gege le ame si ate ŋu agblẽ ɖoɖo nyui si ame aɖe wɔ be yeanɔ ye ɖokui si la me. Nu ma tututue dzɔ ɖe Shaina dzi. Egblɔ be: “Mesrɔ̃ atikewɔwɔ na ame ƒe dɔ aɖe le suku, eye habɔbɔ aɖe kpe ɖe ŋunye mekpɔ dɔ, gake esi dɔa va ge le asinye la, meva tsi yame. Meva nɔ kɔƒe aɖe me, eye dɔ si mesrɔ̃ la tɔgbi aɖeke meli makpɔ awɔ o!”\nMɔkpɔkpɔ si meva eme o. Sɔhɛ aɖewo dze dɔwɔwɔ gɔme evɔ womedzra ɖo ɖe nu si gbegbe woƒe dɔa abia tso wo si la ŋu o. Dɔa va sesẽna na wo wu ale si wosusui. Gake ewɔa nuku na wo be ale si yewo susui be ne yewova le yewo ɖokui si la ana yewoakpɔ dzidzɔ la mevaa eme nenema o. Womenya be tsitsi anɔ ame ɖokui si bia nu geɖe nenema gbegbe o.\nDzro eme kple dziwòlawo be yedi be yeatrɔ agbɔ. Midzro nyawo abe esiwo gbɔna ene me: Ɣeyiɣi didi kae nàgava nɔ aƒea me? Esi nèli la, aleke nàte ŋu akpe asi ɖe aƒea me ƒe gazazãwo ŋu? Aƒemedɔ kawoe nàte ŋu awɔ? Afɔ kawoe nàɖe be nàgava nɔ ɖokuiwò si? Metsɔ le ƒe si nèxɔ me o, ɖo ŋku edzi be dziwòlawo ƒe kpɔkplɔ tee nègava le, eya ta ele be nàwɔ ɖe woƒe sededewo dzi.—Biblia ƒe mɔfiame: 2 Mose 20:12.\nSrɔ̃ ale si nàzã gae. Agbalẽ si nye Mɔfiame Si Sɔ Na Ale si Nàzã Wò Gae: Na Ƒewuiviwo Kple Kɔledziviwo (si le Eŋlisigbe me) gblɔ be: “Ale si nèzãa wò gae fifia ye afia nenye be azã wò ga nyuie le etsɔme loo alo mazãe nyuie o. . . . Nu vevitɔ si wòle be nàsrɔ̃ fifiae nye ale si mele be nàzã wò ga ɖe nu siwo mehiã o ŋu.”—Biblia ƒe mɔfiame: Luka 14:28.\nXɔ Aɖaŋuɖoɖo si sɔ. Dziwòlawo kple ame tsitsi bubuwo ate ŋu akpe ɖe ŋuwò nàsrɔ̃ ale si nàdzra ga ɖo, awɔ ɖoɖo ɖe gazazã ŋu kple ale si nàxe nugblẽfewo. Ðetugbui aɖe si ŋkɔe nye Marie gblɔ be: “Ele be matrɔ yi megbe ava srɔ̃ ale si wozãa gae. Xɔ̃nye aɖe kpe ɖe ŋunye mewɔ nuŋlɔɖi tso nu siwo hiãm ŋutɔŋutɔ kple esiwo mehiãm o ŋu. Ewɔ nuku nam be nu siwo ŋu mezãa ga ɖo ƒe akpa gãtɔ mehiãm ŋutɔŋutɔ hafi o! Mesrɔ̃ ale si matu nɔnɔme si akpe ɖe ŋunye be manɔ ɖokuinye si ɖo—si nye ɖokuidziɖuɖu.”—Biblia ƒe mɔfiame: Lododowo 13:10.\nMenye dɔ si tɔgbi nànɔ wɔwɔm ye nye nu vevitɔ o, ke boŋ ale si nàbi ɖe dɔ si wɔm nèle me ye\nDze agbagba nàdi dɔ. Zã ɣeyiɣi siwo le asiwò fifia nàtsɔ adi dɔ. Gake ɖɔ ŋu ɖo, elabena ame aɖewo ade dzi ƒo na wò be nàdi “dɔ si tututu nàdi be yeawɔ le agbe me.” Gake ‘dɔ si tututu nàdi be yeawɔ le agbe me didi’ awɔe be màkpɔ dɔ bubuwo ƒe mɔnukpɔkpɔ siwo anɔ ʋuʋu ɖi na wò la o! Le esi nàgblẽ ɣeyiɣi anɔ dɔ aɖe koŋ dim teƒe la, di dɔ le teƒe vovovowo boŋ. Ðo ŋku edzi be menye dɔ si tɔgbi nànɔ wɔwɔm ye nye nu vevitɔ o, ke boŋ ale si nàbi ɖe dɔ si wɔm nèle me ye. Le nyateƒe me la, wode dzesii be ne dɔwɔlawo le dɔ wɔm le teƒe aɖe, eye ɣeyiɣiwo va le yiyim la, wova bina ɖe edzi; esia nana wosea vivi na dɔa. Mehiã kokoko be nànɔ dɔ si nèdi be yeawɔ le agbe me la wɔm hafi alɔ̃ dɔ si wɔm nèle o!\n^ mm. 5 Míetrɔ ŋkɔ siwo le nyati sia me.\n^ mm. 8 Kɔledzi sukuvi siwo le United States (États-Unis) la doa go kuxi sia ƒomevi zi geɖe. Nyadzɔdzɔgbalẽ aɖe (The Wall Street Journal) gblɔ be: Le mama dedie nu la, sukuvi siwo doa ga tsɔa kpɔa woƒe sukunyawo gbɔ la nyia dɔla 33,000 ƒe fe ne wowu suku nu.\n“Bu fofowò kple dawò.”—2 Mose 20:12.\n“Mia dometɔ kae li ne edi be yeatu xɔ la, manɔ anyi abu eŋu kɔnta gbã ahakpɔ ɖa be nu sɔ gbɔ ɖe ye si yeate ŋu awu enu o mahã?”—Luka 14:28.\n“Nunya tso aƒe ɖe ame siwo dia aɖaŋuɖoɖo gbɔ.”—Lododowo 13:10.\nDZILAWO NADE DZESII\nEsi viwòwo gakpɔtɔ le aƒe me la, wɔ ɣeyiɣia ŋu dɔ nàkpe ɖe wo ŋu fifia be woasrɔ̃ nu vevi siwo akpe ɖe wo ŋu be woate ŋu ava nɔ wo ɖokuiwo si. Nu vevi siawo dometɔ aɖewoe nye ale si woalé be na ga (esia bia be woasrɔ̃ ale si wozãa ga ɖe nu siwo hiã ko ŋu), aƒe me dɔwo wɔwɔ (nuɖaɖa, nunyanya kple nudziɖoɖo kpakple ale si wodzraa dɔwɔnuwo ɖo), kple ale si woasrɔ̃ hadomegbenɔnɔ (ale si woanɔ anyi kple ame sia ame nyuie) hã.\nÀte ŋu axlẽ nu geɖe tso nya sia ŋu le agbalẽ si nye “Questions Young People Ask—Answers That Work,” (Les jeunes s’interrogent — Réponses pratiques) Babla 1 axa 305 kple 306. Yehowa Ðasefowoe tae. Ele yevugbe me le www.jw.org. Ʋu AGBALẼWO > AGBALẼWO KPLE AGBALẼ GBADZAWO.


Yosua 9 | Biblia Le Internet Dzi | Xexe Yeye Gɔmeɖeɖe\nGibeontɔ dzeaɖaŋuwo di ŋutifafa (1-15)\nGibeontɔwo ƒe ayemenuwɔna la va dze (16-21)\nGibeontɔwo nanye nakefɔlawo kple tsidulawo (22-27)\n9 Esi fia siwo katã le Yordan ƒe ɣetoɖoƒe,+ siwo le tonuto la me, le Sefela* kple Ƒu Gã*+ blibo la nu kpakple Lebanon ŋgɔ, siwo nye Hititɔwo kple Amoritɔwo, Kanaantɔwo, Perizitɔwo, Hivitɔwo kple Yebusitɔwo,+ nya se nu si dzɔ ko la, 2 wo katã wowɔ ɖeka be yewoawɔ aʋa kple Yosua kpakple Israel.+ 3 Gibeontɔwo+ hã se nu si Yosua tu kple Yeriko+ kple Ai.+ 4 Eya ta wowɔ ayenu, eye wodi mɔdzinuɖuɖu de kotoku xoxowo me tsɔ ɖo woƒe tedziwo dzi, eye wotsɔ waingolo xoxo vuvu siwo wogbugbɔ tɔ, 5 eye wodo afɔkpa xoxo siwo woka, kple awu xoxowo. Abolo siwo katã wotsɔ ɖe asi la ƒu hefli kakɛkakɛ. 6 Woyi Yosua gbɔ le asaɖa la me le Gilgal,+ eye wogblɔ na eya kple Israel ŋutsuwo be: “Anyigba didi aɖe dzie míetso va. Eye míedi be miabla nu kpli mí.” 7 Ke Israel ŋutsuwo gblɔ na Hivitɔawo+ be: “Ðewohĩ mía gbɔ afi sia koe miele. Ekema aleke wɔ míabla nu kpli mi?”+ 8 Woɖo eŋu na Yosua be: “Wò subɔviwoe* míenye.” Eye Yosua bia wo be: “Ame kawoe mienye, eye afi kae mietso?” 9 Woɖo eŋu nɛ be: “Anyigba didi+ aɖe ŋutɔ dzie wò subɔviwo tso le Yehowa wò Mawu ƒe ŋkɔ la ta, elabena míese eŋkɔ kple nu siwo katã wòwɔ le Egipte,+ 10 kple nu siwo katã wòwɔ Amoritɔwo ƒe fia eve siwo nɔ Yordan godo,* siwo nye Sihon,+ Hesbon-fia, kple Og,+ Basan-fia si nɔ Astarot. 11 Eya ta míaƒe ametsitsiwo kple míaƒe anyigbadzitɔwo katã gblɔ na mí be: ‘Mitsɔ mɔdzinuɖuɖu ɖe asi miayi aɖakpe wo. Migblɔ na wo be: “Míazu miaƒe subɔviwo;+ eya ta mibla nu kpli mí.”’+ 12 Abolo siawo la, abolo dzodzoe wonye nɔ mía si gbe si gbe míedzo le míaƒe aƒewo me gbɔna mia gbɔ afi sia. Ke azɔ abe ale si miawo ŋutɔwo miakpɔe ene la, woƒu hefli kakɛkakɛ.+ 13 Eye waingolo siawo le yeye hafi míeku wain ɖe wo me, ke azɔ la wovuvu.+ Eye míaƒe awuwo kple afɔkpawo vuvu le ale si gbegbe mɔa didii ta.” 14 Eye ŋutsuawo xɔ* woƒe nuɖuɖuawo ƒe ɖe, gake womebia gbe Yehowa se o.+ 15 Eye Yosua wɔ ŋutifafa kpli wo,+ eye wòbla nu kpli wo be yeana woanɔ agbe, eye ha la ƒe tatɔwo ka atam na wo tsɔ ɖo kpe esia dzi.+ 16 Esi wobla nu kpli wo ŋkeke etɔ̃ megbe la, wova se be womele adzɔge tso yewo gbɔ o, yewoƒe nutoa me koe wole. 17 Eye Israel-viwo dze mɔ eye le ŋkeke etɔ̃a gbe la, wova ɖo woƒe duwo me; woƒe duawoe nye Gibeon,+ Kefira, Beerot kple Kiriat-Yearim.+ 18 Gake Israel-viwo medze wo dzi o, elabena ha la ƒe tatɔwo ka atam na wo le Yehowa,+ Israel ƒe Mawu la ƒe ŋkɔ me. Eye ha blibo la lĩ liʋiliʋĩ le tatɔawo ŋu. 19 Eye tatɔawo gblɔ na ha blibo la be: “Esi míeka atam na wo le Yehowa, Israel ƒe Mawu la ŋkɔ me ta la, míekpɔ mɔ awɔ nu vevi wo o. 20 Nu si wɔ ge míalae nye esi: Míana woanɔ agbe, ne dziku nagava mía dzi le atam si míeka na wo la ta o.”+ 21 Eye tatɔawo gblɔ kpee be: “Mina woanɔ agbe, gake woazu nakefɔlawo kple tsidulawo na ha blibo la katã.” Nya siawoe tatɔawo tsɔ do ŋugbee na wo.” 22 Azɔ Yosua yɔ wo, eye wògblɔ na wo be: “Nu ka tae mieflu mí gblɔ be, ‘Didiƒe kee míetso,’ evɔ wònye mía gbɔ afi sia ko miele?+ 23 Tso fifia la, woƒo fi de mi,+ eye mianye kluviwo ahazu nakefɔlawo kple tsidulawo na nye Mawu ƒe aƒe la ɖaa.” 24 Eye woɖo eŋu na Yosua be: “Nu si tae nye be, wogblɔ na wò subɔviwo be Yehowa wò Mawu la de se na eƒe subɔla Mose be wòatsɔ anyigba blibo la katã ana mi, eye wòatsrɔ̃ anyigba la dzi nɔlawo katã gbidigbidi le mia ŋgɔ.+ Eya ta míevɔ̃ ɖe míaƒe agbe* ta le mia ta,+ esia tae míewɔ nu sia ɖo.+ 25 Azɔ míele asiwò me. Wɔ nu sia nu si nèkpɔ be enyo hesɔ la kpli mí.” 26 Eye nenemae wòwɔ wo; eɖe wo tso Israel-viwo si me, eye womewu wo o. 27 Gake tso gbe ma gbe la, Yosua na wozu nakefɔlawo kple tsidulawo na ha la+ kple Yehowa ƒe vɔsamlekpui la le teƒe si Mawu atia la,+ wogale esia wɔwɔ dzi va se ɖe egbe.+\n^ Alo, “kluviwoe.”\n^ Alo, “wolé ŋku ɖe.”


1 Mose 49 | Biblia Le Internet Dzi | Xexe Yeye Gɔmeɖeɖe\nNya siwo Yakob gblɔ ɖi le eƒe kuba dzi (1-28)\nSilo adzɔ tso Yuda me (10)\nYakob ɖiɖi ŋuti mɔfiamewo (29-32)\nYakob ƒe ku (33)\n49 Eye Yakob yɔ viaŋutsuwo gblɔ bena: “Miƒo ƒu, ne magblɔ nu si gbɔna dzɔdzɔ ge ɖe mia dzi le ɣeyiɣi siwo gbɔna me la na mi. 2 Mi Yakob viwo, miƒo ƒu, eye miɖo to, ɛ̃, miɖo to mia fofo Israel. 3 “Ruben,+ wòe nye nye ŋgɔgbevi,+ nye ŋusẽ kple nye vidziŋusẽ ƒe gɔmedzedze, bubu nyuitɔ kple ŋusẽ nyuitɔ. 4 Esi mèdzea akɔ anyi o abe tɔ dzeagbowo ene ta la, màƒo nɔviwòwo ta o, elabena ède fofowò ƒe aba dzi.+ Ɣemaɣi èƒo ɖi* nye aba. Ɛ̃, ede edzi! 5 “Nɔviwoe Simeon kple Lewi nye.+ Wotsɔ woƒe lãnuwo wɔ ŋutasẽnuwoe.+ 6 Oo, nye luʋɔ,* mègade ha kpli wo o. Oo, nye bubu,* mègawɔ ɖeka kple woƒe ha o, elabena dziku mee wowu amewo le,+ eye wotso agbeka na nyitsuwo tsɔ do dzidzɔ na wo ɖokuiwo. 7 Aɖi woƒe dziku ŋu, elabena evɔ̃ɖi akpa, kple woƒe dɔmedzoe ŋu, elabena enu sẽ akpa.+ Makaka wo ɖe Yakob me, eye mana woaka hlẽ ɖe Israel.+ 8 “Ke wò, Yuda,+ nɔviwòwo akafu wò.+ Wò asi anɔ wò futɔwo ƒe ve dzi.+ Fofowò ƒe viwo abɔbɔ ɖe ŋkuwòme.+ 9 Dzatavie Yuda nye.+ Vinye, àɖu wò nuléle ahatso adzo. Emlɔ anyi hedra ɖi abe dzata ene, eye ame kae ake atse aʋuʋui? 10 Fiatikplɔ la mate ɖa le Yuda gbɔ o,+ eye gbeɖela ƒe atikplɔ hã mate ɖa le ekɔme o, va se ɖe esime Silo* nava,+ eyae dukɔwo aɖo toe.+ 11 Ede ka eƒe tedzi ɖe wainka ŋu, kple eya ŋutɔ ƒe tedzivi ɖe wainka nyui aɖe ŋu; anya eƒe avɔ ɖe wain me kple eƒe awu ɖe waintsetse me tsi me. 12 Wain na eƒe ŋkuwo biã, eye notsi na eƒe aɖuwo fu tititi. 13 “Zebulon+ anɔ ƒuta, eye wòanɔ ƒuta afi si wodea seke tɔdziʋuwo ɖo,+ eye eƒe mlɔenu kekeake anɔ Sidon+ lɔƒo. 14 “Isakar+ nye tedzi si ƒu sesẽwo le lãme na, eye wòmlɔ anyi ɖe sɔkpaŋukotoku eveawo dome. 15 Akpɔe be gbɔɖemeƒe la nyo, eye be anyigba la nyo ŋutɔ. Abɔbɔ atsɔ agba ɖe eƒe abɔta, eye wòazu dzizizidɔwɔla. 16 “Dan+ anye Israel-toawo dometɔ ɖeka ahadrɔ̃ ʋɔnu dukɔ la.+ 17 Dan nenɔ abe da si le mɔ to, dzakpata si le afɔmɔ to, eye wòɖua afɔkpodzi na sɔ, ale be edola dzea anyi megbemegbee la ene.+ 18 Oo Yehowa, manɔ wò xɔname lalam. 19 “Ke adzohawo adze Gad+ dzi, gake eya hã ayɔ wo ɖe enu.+ 20 “Aser+ ƒe nuɖuɖu ado agbogbo,* eye ana nuɖuɖu vivi siwo dze fiawo.+ 21 “Naftali+ nye zinɔ tsralɛ. Nya viviwo le esi wògblɔna.+ 22 “Yosef+ nye ati tseku ƒe dzeɖexɛ, ati tseku si le tsidzɔƒe, eɖe eƒe alɔwo wògbɔ gli ta. 23 Ke aŋutrɔdalawo le fu ɖem nɛ vevie, wotee kple da, eye wolé fui.+ 24 Gake eƒe dati le enɔƒe,+ eƒe asi tsɔna eye ŋusẽ le eŋu.+ Esia tso Yakob ƒe ŋusẽtɔ la, alẽkplɔla la, Israel ƒe kpe la gbɔ. 25 Eya* tso fofowò ƒe Mawu la gbɔ, eyae akpe ɖe ŋuwò, ele Ŋusẽkatãtɔ la gbɔ, eyae atsɔ yayra siwo tso dziƒo kple yayra siwo tso agume+ kpakple no kple vidzidɔ ayra wò. 26 Fofowò ƒe yayrawo agbɔ to siwo li tegbee la ƒe yayrawo kple togbɛ siwo li ɖaa la ƒe nu veviwo ŋu.+ Woanɔ Yosef ƒe ta dzi, ame si woɖe ɖe vovo tso nɔviawo dome la ƒe dzodome.+ 27 “Benyamin+ anɔ nu vuvum abe amegãxi ene.+ Ŋdi la aɖu eƒe nuléle, eye wòama aboyonu le fiẽ.”+ 28 Ame siawo mee Israel-to wuieveawo dzɔ tso, eye nya siawoe wo fofo gblɔ na wo esime wòle wo yram. Ale wòyra wo dometɔ ɖe sia ɖe wotɔwotɔe.+ 29 Emegbe ede se siawo na wo be: “Wole tsɔ ye ge akpe ɖe nye amewo ŋu.*+ Miɖim ɖe fofonyewo gbɔ le agado si le Hititɔ Efron ƒe anyigba dzi la me,+ 30 le agado si le Makepela-nyigba dzi le Mamre ŋgɔ, le Kanaan-nyigba dzi la me; eyae nye anyigba si Abraham ƒle le Hititɔ Efron si wòzu eƒe ameɖiƒe. 31 Afi mae woɖi Abraham kple srɔ̃a Sara+ ɖo. Afi mae woɖi Isak+ kple srɔ̃a Rebeka ɖo, eye afi mae meɖi Lea ɖo. 32 Het viwo+ sie woƒle anyigba la kple agado si le edzi la le.” 33 Ale Yakob wu nya siwo le esi na viawo la nu. Eye wòkɔ afɔ da ɖe abati la dzi, eye eƒe gbɔgbɔ nu tso, eye wotsɔe kpe ɖe eƒe amewo ŋu.*+\n^ Alo, “ègblẽ kɔ ɖo na.”\n^ Agate ŋu afia, “nye didi.”\n^ Egɔmee nye “Ame Si Tɔ Wònye.”\n^ Efia, Yosef.


Philippiens – Togo Chrétien\nPAULO ƑE AGBALẼ SI WÒŋLɔ NA FILIPITɔWO\nPaulo ŋlɔ agbalẽ sia na kristotɔ siwo nɔ Filipi si nye hame\ngbãtɔ si Paulo ɖo ɖe Europa. Filipi nye asitsadu xɔŋkɔ aɖe le\nRomatɔwo ƒe dziɖuɖu te. Afi siae wolée le hede gaxɔ me. Eŋlɔ\nagbalẽ sia esi wònɔ gaxɔ me. Le ɣemaɣi me la, aʋatsonufiala\naɖewo va ge ɖe hamea me eye ame aɖewo tsi tsitre ɖe Paulo ƒe\nnufiafia ŋu. Ke ame akpa gãtɔ xɔ Paulo ƒe nufiafia eye wokpe\nɖe eŋu hedi eƒe nuhiahiãwo nɛ le eƒe gaxɔmenɔɣi. Paulo te gbe\nɖe dzidzɔ vavãtɔ si le Kristo yomedzedze me la dzi vevie.\n2. Paulo na nyanya Filipitɔwo tso eɖokui ŋu, 1:12-26\n3. Agbenɔnɔ abe kristotɔ ene, 1:27-2 :18\n4. Paulo ɖo Timoteo kple Epafrodito ɖe Filipitɔwo, 2:19-30\n5. Nufiafia kple ŋusẽdoamenyawo, 3:1-4:9\n6. Akpedada le Filipitɔwo ƒe nunanawo ta, 4 :10-20\n7. Nuwunyawo kple yayranyawo, 4 :21-23\n1 Agbalẽ sia tso Paulo kple Timoteo, Yesu Kristo ƒe dɔlawo gbɔ le yiyim na\nOsɔfowo ƒe kpeɖeŋutɔwo kple kristotɔ siwo katã le Filipi.\n2 Mawu nayra mi katã. Ẽ, medoa gbe ɖa be Mawu mía Fofo kple míaƒe Aƒetɔ\nYesu Kristo nana eƒe yayra detotɔ mia dometɔ ɖe sia ɖe eye eƒe ŋutifafa la nanɔ\nmiaƒe dziwo kple miaƒe agbenɔnɔ blibo me.\n3 Nye gbedodoɖawo katã ɖe mia ta nye akpedada sɔŋ ko na Mawu. 4 Eye ne mele\ngbe dom ɖa ɖe mia ta la, dzidzɔ sɔŋ yɔa nye dzime. 5 Le kpekpeɖeŋu gã siwo katã\nmiena le Kristo ƒe nyanyui la kaka me tso ɣeyiɣi si miesee gbã va se ɖe fifia dzi la\nta. 6 Eye meka ɖe edzi be Mawu ame si dze dɔ nyui sia wɔwɔ gɔme le mia me la,\nayi edzi akpe ɖe mia ŋu bena miatsi ɖe edzi le eƒe amenuveve la me va se ɖe esime\ndɔ si wɔwɔ gɔme wòdze le mia me la nawu nu keŋkeŋ le ŋkeke si Yesu Kristo aga\ntrɔ va la dzi. 7 Ele ɖoɖo nu be nye dzi nanɔ ɖe mia ŋu abe ale si wòle ene, elabena\nmiekpɔ gome le Mawu ƒe yayra me esi menɔ gaxɔ me kple esi medo eye menɔ\nnyateƒe la ta ʋlim henɔ gbeƒã ɖem Kristo na amewo. 8 Mawu ɖeka koe nya lɔlɔ̃ vavã\nsi le menye ɖe mia ŋu abe ale si Yesu Kristo hã lɔ̃ mi ene. 9 Nye gbedodoɖa ɖe mia\ntae nye bena, miayɔ fũ eye miagbã go kple lɔlɔ̃ na mia nɔewo eye nenema ke mianɔ\ntsitsim ɖe edzi le gbɔgbɔmenunya kple sidzedze me.\n10 Elabena medina vevie ɣesiaɣi be miakpɔ vovototo le nyui kple vɔ̃ dome\neye kpe ɖe esia ŋuti la mianɔ dzadzɛ le miaƒe dziwo me ale bena ame aɖeke mate ŋu\nakpɔ kpɔtsotso le mia ŋuti o, va se ɖe esime míaƒe Aƒetɔ la nagatrɔ ava. 11 Minɔ nu\nnyui kple dɔmenyowɔwɔ dzi ɖaa. Esiawoe afia be mienye Mawu viwo vavã eye\nwoahe kafukafu kple ŋutikɔkɔe geɖe vɛ na Aƒetɔ la.\nPaulo ƒe bablawo do nyanyui la ɖe ŋgɔ\n12 Nɔvi lɔlɔ̃wo, medi be mianya esia be: Nu sia nu si dzɔ ɖe dzinye le afi sia la, do\ngbeƒãɖeɖe Kristo ƒe nyanyui la ɖe ŋgɔ boŋ. 13 Elabena ame sia ame si le gbɔnye le\nafi sia hekpe ɖe asrafo siwo katã le asaɖame ŋuti la nya kɔtee be susu si ta mele\ngame ɖo koe nye be menye kristotɔ. 14 Eye nye gamenɔnɔ na be kristotɔ siwo katã\nle afi sia la megavɔ̃na na gamenɔnɔ o. Ke le go aɖewo me la, nye dzidodo si metsɔ\nle gaxɔ mee la de dzi ƒo na wo ale gbegbe be womegavɔ̃a gbeƒãɖeɖe Kristo o.\n15 Nyateƒe wònye be ame aɖewo ɖea gbeƒã Kristo le ŋu ʋaʋã kple dzrewɔwɔ\nta, ke ame bubu aɖewo ɖea gbeƒã nya la kple dzitsinya nyui. 16 Ame evelia siawo\nwɔnɛ le lɔlɔ̃ me, elabena wonyae be mele game le afii le nyanyui la ta ʋiʋli ŋuti. 17\nAme kemɛawo gblɔa Kristo ƒe nya la le ɖokuitɔdidi ta, ke menye tso dzi vavã me o,\nkple susu sia be yewoatsɔ xaxa akpe ɖe nye bablamenɔnɔ ŋu. 18 Susu ka ke nu wole\nmawunya la gblɔm ɖo hã la, enye nyateƒe matrɔmatrɔ be wole gbe ƒã ɖem Kristo ƒe\nnyanyui la eye esiae nye nye dzidzɔ.\nNu si ta maganɔ agbe vie ɖo\n19 Manɔ dzidzɔkpɔkpɔ dzi ɖaa, elabena menya be zi ale si miele gbe dom ɖa ɖe\ntanye eye Gbɔgbɔ Kɔkɔe la hã le kpekpem ɖe ŋunye ta la, esiawo katã ahe nyui ko\nvɛ nam eye woawɔe be woaɖe asi le ŋutinye le gaxɔ me. 20 Mele lalam eye mele mɔ\nkpɔm be nyemawɔ naneke atsɔ do ŋukpe ɖokuinye o; ke boŋ manɔ klalo ɣesiaɣi aɖe\ngbeƒã Kristo abe ale si mewɔnɛ tsã ene, togbɔ be nuwo le sesẽm nam le afi sia ŋutɔ\nle ɣeyiɣi siawo me hã la, menya be ne mele agbe o, meku o, made bubu Kristo ŋu.\n21 Le gonyeme la, agbenɔnɔ nye mɔnukpɔkpɔ nam be mawɔ dɔ na Kristo. Ke ku\nga ɖe vi wu. 22 Ke nenye be agbenɔnɔ ana mɔnukpɔkpɔ geɖem be maɖe luʋɔwo na\nKristo la, ekema nyemeganya ne agbe alo kue nyo wu o. 23 Ewɔna nam ɣeaɖewoɣi\nbe manɔ agbe gake le ɣebubuɣiwo la, edzroam be maku, elabena medi vevie be mayi\naɖanɔ Kristo gbɔ. O, adzɔ dzi na nye ya sasasã wu be manɔ kodzogbe afii! 24 Ke\nnyateƒe lae nye be, mate ŋu ana kpekpeɖeŋu geɖe miawo wu ne mele agbe.\n25 Ẽ, ele eme be nye dɔwɔwɔ ga hiã le agbe sia me eya ta meka ɖe edzi be\nmaganɔ agbe vie wu be makpe ɖe mia ŋuti be miatsi ɖe edzi le xɔse me eye miakpɔ\ndzidzɔ. 26 Nye agbenɔnɔ ado dzidzɔ na mi eye wòana mɔnukpɔkpɔ mi be miakafu\nYesu Kristo le ale si wòna megale agbe la ta ne megava mia gbɔ.\n27 Ke nu ka kee adzɔ ɖe dzinye hã la, miɖo ŋku edzi ɣesiaɣi be mianɔ agbe\nabe kristotɔwo ene, ale be, ne magakpɔ mi alo nyemakpɔ mi o hã la, manɔ ɖaseɖiɖi\nnyuiwo sɔŋ ko xɔm tso mia ŋuti be mi katã miele ɖeka kple susu ɖeka sia be miagblɔ\nnyanyui la 28 dzideƒotɔe, nu ka kee miaƒe futɔwo awɔ mi hã. Woakpɔ esia abe woƒe\nanyidzedze ƒe dzesi ene, ke miawo la, esia anye dzesi tso Mawu gbɔ be, eli kpli mi\neye bena ena agbe mavɔ mi. 29 Ke miawo la menye edzixɔxɔse ƒe mɔnukpɔkpɔ ko\nwona mi o, ke boŋ be miakpe fu ɖe eta hã. 30 Mí katãe le avu sia wɔm ɖekae.\nMiekpɔ ale si mekpe fu ɖe eta va yi eye fifia hã megale avu sesẽ aɖe wɔm, abe ale si\nmienya nyuie la ene.\nMidze Yesu ƒe ɖokuibɔbɔ ƒe kpɔɖeŋu yome\n2 Nane li abe kristotɔwo ƒe dzidedeƒo na wo nɔewo enae? ɖe mielɔ̃m ale\ngbegbe be miadi be yewoakpe ɖe ŋutinyea? ɖe mí kpli miawo ƒe nɔvinyenye le\nAƒetɔ la me kple míaƒe gomekpɔkpɔ le Gbɔgbɔ ɖeka la me nye viɖe na mia? ɖe\nnublanuikpɔkpɔ le dzime na mi le go aɖe mea? 2 Ekema mina makpɔ dzidzɔ vavãtɔ\nto mia nɔewo lɔlɔ̃ kple ɖekawɔwɔ me, eye mitsɔ dzi ɖeka, susu ɖeka kple taɖodzinu\nɖeka wɔ dɔe aduadu.\n3 Miganye ɖokuitɔdilawo o; migawɔ nu be miadze ame bubuwo ŋu o. Mibɔbɔ\nmia ɖokuiwo eye mibu ame bubuwo be wonyo wu mi. 4 Tɔnye ko nenyo meganɔ\nmia me o; ke boŋ mibu ame bubuwo hã ŋuti eye miatsɔ ɖe le nu si wɔm wole la me.\n5 Miaƒe nɔnɔme nenɔ abe Kristo Yesu tɔ ene, 6 ame si, esi wònye be Mawu\nƒe nɔnɔme mee wònɔ hã la, mebui be ye kple Mawu ƒe sɔsɔ nye nane si wòle be\nyeaʋli kplii o, 7 ke boŋ eɖi gbɔlo eɖokui hetsɔ dɔla ƒe nɔnɔme do eye wòva le ame ƒe\nnɔnɔme me. 8 Esi wònɔ ame ƒe nɔnɔme me la, ebɔbɔ eɖokui, ɖo to yi ɖase ku me, yi\nɖase atitsogaŋutiku me ke! 9 Eya ta Mawu do eya amea ɖe dzi yi ɖase teƒe kɔkɔtɔ\nkekeake eye wòtsɔ ŋkɔ si ƒo ŋkɔwo katã ta la nɛ. 10 Be le Yesu ƒe ŋkɔ me, klo sia\nklo, adze nɛ le dziƒo kple anyigba kpakple anyigba te, 11 eye aɖe sia aɖe aʋu eme be\nYesu Kristo nye Aƒetɔ, hena Mawu fofo la ƒe ŋutikɔkɔe.\n12 Xɔ̃nye lɔlɔ̃wo, esi menɔ mia gbɔ la, mielé se siwo mede na mi la me ɖe asi\nsesῖe. Ke azɔ esi nyemegale mia gbɔ o la, boŋ wòle be mialé be na mia ɖokuiwo wu\neye miawɔ nu nyui siwo afia be miekpɔ ɖeɖe. Mitsɔ bubu kple toɖoɖo na Mawu eye\nmiagbe nu le nu siwo medzɔa dzi nɛ o la wɔwɔ gbɔ. 13 Elabena Mawu le dɔ wɔm le\nmia me. Eyae kpena ɖe mia ŋu be miaɖo toe eye wògakpena ɖe mia ŋu be miawɔ eƒe\n14 Miwɔ nu sia nu liʋiliʋililῖ kple nyahehe manɔmee, 15 ale bena ame aɖeke\nmate ŋu akpɔ mɔ atsɔ fɔɖiɖi na mi o. Minɔ agbe dzadzɛ si ŋu fɔɖiɖi mele o, abe\nMawu vi siwo le xexe si me do viviti tsiɖitsiɖi heyɔ fũ kple ame mawɔnuteƒewo kple\nkɔlialiatɔwo la ene. Miklẽ le wo dome abe akaɖi ene 16 eye migblɔ Agbenya la na\nEkema nenye be Kristo gava la, makpɔ dzidzɔ gã aɖe be dɔ si mewɔ le mia\ndome la ɖe vi geɖe. 17 Eye nenye be wokɔ nye ʋu ɖi le nyateƒe me, be wòanye vɔsa\nna Mawu ɖe miaƒe xɔse ta alo nenye be edze be maku ɖe mia ta gɔ̃ hã la, malɔ̃ aku\nfaa eye mana mia dometɔ ɖe sia ɖe nakpɔ gome le nye dzidzɔ sia me. 18 Elabena ele\nbe miakpɔ dzidzɔ ɖe esia hã ta eye miadzɔ dzi kplim be wona mɔnukpɔkpɔm be\nmaku ɖe mia ta.\nTimoteo kple Epafrodito\n19 Ne Aƒetɔ la lɔ̃ la, maɖo Timoteo ɖa be wòava kpɔ mi ɖa kpuie. Ekema ne etrɔ\ngbɔ la, nu siwo wòava gblɔ nam tso nu siwo katã wɔm miele kple ale si miele dɔa\ndzii ŋu la ana dzi nagaɖo ƒonye. 20 Ame aɖeke megali si tsɔ ɖe le miaƒe nya me wu\nTimoteo o. 21 Edze abe ɖe bubuawo katã tsi dzi ɖe woawo ŋutɔ ƒe ɖoɖowo ŋuti eye\nmenye ɖe Yesu Kristo tɔwo ŋu o ene. 22 Ke mienya Timoteo nyuie. ɖe wòle nam\nabe vi ene eye wòkpena ɖe ŋutinye le nyanyui la gbɔgblɔ me. 23 Mele mɔ kpɔm be\nmaɖoe ɖe mi kpuie; ne mese nu si adzɔ ɖe dzinye le afi sia ko. 24 Eye mele mɔ\nkpɔm be, Aƒetɔ la ana be nye ŋutɔ hã mava kpɔ mi ɖa kpuie.\n25 Le ɣeyiɣi sia me la, mebui be enyo be magbugbɔ Epafrodito aɖo ɖe mi.\nMieɖoe ɖa be wòava kpe ɖe ŋutinye le nye hiahiãwo me; enyo ŋutɔ. Mí kplii míezu\nnɔvi vavãwo eye míewɔa dɔ aduadu. 26 Azɔ la, megbugbɔe le ɖoɖom ɖe mi, elabena\naƒe le edzrom eye esi miese be, edze dɔ la, mietɔtɔ le mia ɖokuiwo me. 27 Le\nnyateƒe me la, edze dɔ eye esusɔ vie ko wòaku. Gake Mawu kpɔ nublanui na nye\nkplii siaa, bena metsɔ eƒe ku ƒe nuxaxa tsɔ kpe esiwo le dzinye xoxo la o.\n28 Eya ta metsi dzi vevie be maɖoe ɖe mi, eye menya ale si gbegbe miada\nakpee be miegakpɔe, eye esia ana nye hã makpɔ dzidzɔ eye wòaɖe nye xaxawo dzi\nakpɔtɔ. 29 Mido dzaa nɛ le Aƒetɔ la me kple dzidzɔ gã aɖe, eye miɖe miaƒe\nŋudzedzekpɔkpɔ fiae, 30 elabena eƒe agbe ɖo xaxa gã aɖe me ɖe Kristo ƒe dɔ la ta\neye esusɔ vie ne wòaku le esime wòle agbagba dzem be yeawɔ nu siwo miate ŋu wɔ\nnam o, ɖe ale si miele adzɔge le gbɔnye la ta.\nMigaɖo dzi ɖe ŋutilã ŋu o\n3 Mlɔeba la, nɔvi lɔlɔ̃awo, midzɔ dzi le Aƒetɔ la me. Meɖe fu nam be maŋlɔ nu\nmawo ke aɖo ɖe mi o, elabena wonyo na miaƒe dedienɔnɔ. 2 Minɔ ŋudzɔ na avu\nmawo, ŋutsu mawo, ame siwo wɔa funyafunya ŋutilã, 3 elabena mí ame siwo subɔna\nle Mawu ƒe gbɔgbɔ me lae nye aʋatsotso nyuitɔ, ame siwo dzɔa dzi le Kristo Yesu\nme eye womeɖoa dzi ɖe ŋutilã ŋu o, 4 evɔ nye ya susu si ta wòle be maɖo dzi ɖe\nŋutilã ŋu la le asinye hafi. Ne ame aɖe bu be yeate ŋu aɖo dzi ɖe ŋutilã ŋu la, nye la\nmewui, 5 elabena wotso aʋa nam le ŋkeke enyia gbe, metso Israel dukɔ me, tso\nBenyamin ƒe to la me, Hebritɔ tso Hebritɔwo me, le sea nu la, Farisitɔ menye. 6 Ke\nle hamea yometiti me la, ame aɖeke mewum o, eye le dzɔdzɔenyenye si tso sea me\nnu la, mokakamanɔŋutɔe menye.\n7 Gake meɖe asi le nu siwo katã mebuna tsã be wonye viɖenuwo la ŋu eye\nmetsɔ wo katã ƒu gbe be mate ŋu atsɔ nye xɔse kple mɔkpɔkpɔ ana Yesu ɖeka ko. 8\nẼ, azɔ la, ne metsɔ nu siawo katã sɔ kple viɖe gã si mekpɔ le Kristo Yesu, nye Aƒetɔ\nnyanya me la, womega ɖi naneke le nye ŋkume o. Esia ta metsɔ nu mawo katã ƒu\ngbe, eye mebu wo aɖukpodzinuwoe, bena nye asi nasu Kristo dzi, 9 eye mawɔ ɖeka\nkplii. Azɔ la, nyemegaɖoa ŋu ɖe nye dɔ nyui wɔwɔ ŋuti alo Mawu ƒe seawo dzi\nwɔwɔ ŋuti be woaɖem o, ke boŋ meɖoa dzi ɖe Kristo ŋuti be aɖem; elabena mɔ\nnyuitɔ si dzi míato awɔ ɖeka kple Mawu lae nye xɔse kple ŋuɖoɖo vevie ɖe\nKristo ɖeka hɔ̃ ko ŋuti. 10 Azɔ la, meɖe asi le nu bubu ɖe sia ɖe ŋuti. Meva kpɔe be\nesia koe nye mɔ si dzi míato anya Kristo eye míanye nu hã tso ŋusẽ si fɔe ɖe agbe\ntso ku me la ŋu; to esia me míate ŋu ase nu si wònye be míakpe fu, aku kplii la hã\ngɔme. 11 Eya ta nu ka kee adzɔ hã la, nye hã manye ame siwo akpɔ gome le ame\nkukuwo ƒe tsitretsitsi kple woƒe agbe yeye la me, la dometɔ ɖeka.\n12 Menye ɖe mele gbɔgblɔm be nye asi su nu siawo katã dzi xoxo alo wowɔm mede\nblibo xoxo o, ke boŋ mele ŋusẽ dom nu be nye asi nasu nu si ta Kristo Yesu hã ƒe\nasi su dzinye ɖo la dzi. 13 Nɔvi lɔlɔ̃wo, nyemebu ɖokuinye be nye asi su edzi o. Ke\nnu ɖeka si mewɔna lae nye be; meŋlɔa nu siwo le megbenye la be eye mewɔa nye\nŋutete ŋuti dɔ be maɖo nu si le ŋgɔ nye la gbɔ. 14 Mele dzisiɖoƒe la mi nyam vevie\nbe maxɔ dziɖuɖudzesi si ta Mawu yɔm le Kristo Yesu me ɖo be manyi agbe mavɔ\n15 Aleae wòle be mí ame siwo tsi le xɔsea me la nakpɔ nu siawoe. Ke ne wò\nsusu to vovo le nu siawo dometɔ aɖe ŋu la, Mawu aɖe eya hã afia wò. 16 Ke ɖeko\nmiana míanɔ agbe ɖe nu si dzi míaƒe asi su la nu.\n17 Nɔvi lɔlɔ̃wo, mikpe ɖe ame bubuwo ŋu ne miasrɔ̃ nye agbe ƒe kpɔɖeŋu eye\nmialé ŋku ɖe ame siwo zɔna ɖe ɖoɖo siwo míewɔ na mi nu la ŋuti. 18 Elabena\negblɔe na mi zi geɖe kpɔ, eye megale egblɔm na mi fifia kple aɖatsi be, ame geɖewo\nle kristotɔwo ƒe mɔ dzi zɔm, esiwo, le nyateƒe me la, wonye Kristo ƒe atitsoga la ƒe\nfutɔwo. 19 Woatsrɔ̃ gbidigbidi, elabena nu sia nu si dzro wo lae zua woƒe mawu; nu\nsi wòle be wòakpe ŋu na wo la boŋ zua dada blibo na wo eye nu si ko ŋuti wobua\ntame lena lae nye agbenɔnɔ le anyigba dzi afii. 20 Ke míawo la dziƒoe nye mía de\nafi si mía ɖela, Aƒetɔ Yesu Kristo le eye míele mɔ kpɔm be agatso afi ma ava. 21\nNe egatrɔ va la, atrɔ míaƒe ŋutilã siwo ŋu anyigbadzi gbɔdzɔgbɔdzɔ le la eye woazu\nŋutikɔkɔe ŋutilã siwo ŋu ŋusẽ le abe eya ŋutɔ tɔ ene, to ŋusẽ triakɔ ma si wòatsɔ aɖu\nnu sia nu dzii le afi sia afi la ŋutidɔwɔwɔ me.\n4 Nɔvi kristotɔ lɔlɔ̃awo, melɔ̃ mi eye medi vevie be mava kpɔ mi ɖa elabena\nmiawoe nye nye dzidzɔ kple nye fetu si maxɔ ɖe nye dɔwɔwɔwo ta. Eya ta xɔ̃nye\nlɔlɔ̃wo, minɔ te sesῖe nyateƒetɔe le Aƒetɔ la me.\n2 Meɖe kuku na Ewodia eye mele kuku ɖem na Sintike hã be gbe nadze gbe\ndzi na wo le Aƒetɔ la me. 3 Megale biabiam tso mi, nye hadɔwɔlawo si be miakpe ɖe\nnyɔnu siawo ŋuti elabena wowɔ dɔ kplim aduadu le nyanyui la kaka me na ame\nbubuwo; eye wowɔ dɔ kple Klemens kpakple nye dɔwɔla bubu siwo ŋkɔ woŋlɔ ɖe\nagbegbalẽa me la hã.\n4 Dzi nadzɔ mi le Aƒetɔ la me ɣesiaɣi. Megale egblɔm ake be dzi nadzɔ mi! 5\nMina ame sia ame nakpɔe adze sii be, miedia mia ɖokuitɔ o, ke boŋ miebua ame\nbubuwo ŋuti le nu sia nu si miewɔna la me. Miɖo ŋku edzi be Aƒetɔ la ƒe vava gogo.\n6 Migatsi dzimaɖi le naneke ŋuti o; ke boŋ mido gbe ɖa le nu sia nu me. Migblɔ\nmiaƒe hiahiãwo na Mawu, eye migaŋlɔ akpedada nɛ be le eƒe ŋuɖoɖo ta o. 7 Ne miewɔ esia la ekema Mawu ƒe ŋutifafa si ƒo amegbetɔwo ƒe nugɔmesesewo katã ta la\nanɔ mia me. Eƒe ŋutifafa ana gbɔdzɔe miaƒe susuwo kple miaƒe dziwo le ale si miexɔ\nKristo Yesu dzi se la nu. 8 Mlɔeba la, nɔvi lɔlɔ̃wo, nu siwo nye nyateƒe, nu siwo dze\nna bubu, nu siwo le dzɔdzɔe, nu siwo le dzadzɛ, nu siwo dze na lɔlɔ̃, nu siwo nya\nkpɔna ne nu nyui aɖe li alo nane li si wole be woakafu la mibu nu sia tɔgbewo ŋu. 9\nMinɔ nu siwo katã miesrɔ̃ tso gbɔnye eye miekpɔm menɔa wɔwɔm la wɔwɔ dzi eye\nŋutifafa ƒe Mawu la anɔ anyi kple mi. 10 Medzɔ dzi le Aƒetɔ la me vevie be mlɔeba\nla, miegadze ŋkuɖoɖo dzinye gɔme. Le nyateƒe me la, mietsɔ ɖe le eme nam, gake\nɖekoe miekpɔ asinu be miaɖee afi o. 11 Menye be ɖe mexaxa ɣeaɖekeɣi tae mele\negblɔm ɖo o, elabena mesrɔ̃ ale si manɔ agbee le dzidzɔ me nenye be nu geɖe loo\nalo nu sue aɖe koe le asinye. 12 Menya ale si manɔ agbee, ne naneke mele asinye o\nloo alo ne nu sia nu le asinye. Mesrɔ̃ dzidzemekpɔkpɔ ƒe nu ɣaɣla le go ɖe sia ɖe me,\nle ƒoɖiɖi me loo alo le dɔwuame me, le nukpɔkpɔ me loo alo le hiã me. 13 Mate ŋu\nawɔ nu sia nu to eya ame si doa ŋusẽm la me. 14 Ke hã la, miewɔe nyuie be\nmiekpena ɖe ŋutinye le nye ɣeyiɣi sesẽ siawo me.\n15 Abe ale si mienya nyuie ene la, esi meva gblɔ nyanyui la na mi zi gbãtɔ\neye meyi nye mɔzɔzɔ dzi tso Makedonia la, mi Filipitɔwo koe zu nye hadɔwɔlawo le\nnunana kple nuxɔxɔ me. Hame bubu aɖeke mewɔ esia o. 16 Esi menɔ Tesalonika gɔ̃\nhã la, mieɖo nu ɖem zi eve sɔŋ. 17 Togbɔ be mekpɔ ŋudzedze le miaƒe nunana ŋuti\nhã la, nu si gadzɔ dzi nam wu lae nye fetu gã si miava xɔ le mia ƒe dɔmenyowɔwɔ\n18 Fifi laa la, nu sia nu si mehiã la le asinye, le nyateƒe me la nuawo sɔ gbɔ\ngɔ̃ hã wu ale si mehiã! Esi Epafrodito va la, etsɔ nunana gbogbo siwo mieɖo ɖem la\nvɛ nam. Nunana siawo nye vɔsanu ʋeʋẽ lilῖli si dzea Mawu ŋu ŋutɔ. 19 Eye eyae ana\nmiaƒe nuhiahiãwo katã mi tso eƒe ŋutikɔkɔe kesinɔnuwo me, le nu si Kristo Yesu wɔ\nna mí la ta. 20 Azɔ ŋutikɔkɔe woana Mawu mía Fofo la tso mavɔ me yi ɖe mavɔ me.\n21 Medo gbe na kristotɔ siwo katã le afi ma; nɔvi siwo le gbɔnye la hã do gbe na mi.\n22 Kristotɔ ɖe sia ɖe si le afi sia la di be mado gbe na mi na yewo, vevitɔ esiwo le\ndɔ wɔm le Kaisaro ƒe Fiasã me. 23 Míaƒe Aƒetɔ Yesu Kristo ƒe amenuveve nanɔ anyi\nkple miaƒe gbɔgbɔwo.


1 Mose 8 | Biblia Le Internet Dzi | Xexe Yeye Gɔmeɖeɖe\nTsiɖɔɖɔ la mie (1-14)\nNoa ɖe asi le ahɔnɛ ŋu (8-12)\nDodo le aɖakaʋua me (15-19)\nŊugbe si Mawu do ku ɖe anyigba la ŋu (20-22)\n8 Ke Mawu trɔ susu ɖe Noa kple gbemelãwo kpakple aƒemelã siwo katã le egbɔ le aɖakaʋua me la ŋu,+ eye Mawu na ya ƒo to anyigba la dzi, ale be tsia de asi miemie me. 2 Eye tsi goglo la ƒe tsidzɔƒewo nu tso, eye dziƒowo ƒe tsigbowo tu, ale be tsi si nɔ dzadzam la ke.*+ 3 Azɔ tsia te miemie vivivi le anyigba la dzi. Le ŋkeke alafa ɖeka blaatɔ̃ megbe la, tsia dzi ɖe kpɔtɔ. 4 Le ɣleti adrelia ƒe ŋkeke wuiadrelia dzi la, aɖakaʋu la va tɔ ɖe Ararat towo tame. 5 Eye tsia nɔ miemiem vivivi va se ɖe ɣleti ewolia dzi. Le ɣleti ewolia ƒe ŋkeke gbãtɔ dzi la, towo tame dze.+ 6 Le ŋkeke blaene megbe la, Noa ʋu fesre+ si wòɖe ɖe aɖakaʋua ŋu, 7 eye wòɖe asi le akpaviã aɖe ŋu ɖo ɖa, eye wònɔ dzodzom le gota nɔ yiyim nɔ gbɔgbɔm, va se ɖe esime tsia mie le anyigba la dzi vɔ. 8 Emegbe eɖe asi le ahɔnɛ aɖe ŋu ɖo ɖa be yeakpɔe ɖa be tsia mie vɔ le anyigba la dzi hã. 9 Ke ahɔnɛ la mekpɔ teƒe aɖeke wòadze ɖo o,* eya ta etrɔ gbɔ va egbɔ le aɖakaʋua me, elabena tsi gale anyigba blibo la dzi kokoko.+ Eye wòdo asi ɖa lée va eɖokui gbɔ le aɖakaʋua me. 10 Egalala ŋkeke adre bubu, eye wògaɖe asi le ahɔnɛ la ŋu tso aɖakaʋua me. 11 Esi ahɔnɛ la trɔ gbɔ va egbɔ le fiẽ me lɔƒo la, amitiŋgba mumu si wògbe teti koe nye ema la le nu nɛ! Ale Noa kpɔe dze sii be tsia mie le anyigba la dzi.+ 12 Egalala ŋkeke adre bubu. Eye wògaɖe asi le ahɔnɛ la ŋu ake, ke megatrɔ gbɔ va egbɔ o. 13 Le ƒe alafa ade kple ɖeka+ ƒe ɣleti gbãtɔ ƒe ŋkeke gbãtɔ dzi la, tsia mie le anyigba la dzi; eye Noa fo aɖakaʋu la tame eye wòkpɔ be anyigba dzi le ƒuƒum. 14 Le ɣleti evelia ƒe ŋkeke blaeve vɔ adrelia dzi la, anyigba la dzi ƒu keŋkeŋ. 15 Azɔ Mawu gblɔ na Noa be: 16 “Do go le aɖakaʋu la me, wò kple srɔ̃wò kple viwòŋutsuwo kpakple viwòŋutsuawo srɔ̃wo.+ 17 Kplɔ nu gbagbe siwo katã le gbɔwò, ŋutilã ɖe sia ɖe ƒomevi,+ xe dzodzoewo, lãwo, kple nu gbagbe siwo katã tana le anyigba dzi, ne miado go, ne woadzi asɔ gbɔ ɖe anyigba la dzi.”+ 18 Ale Noa do go, eya kple viaŋutsuwo+ kple srɔ̃a kpakple viaŋutsuawo srɔ̃wo. 19 Nu gbagbewo katã, lã siwo katã tana kple nuwɔwɔ siwo dzona, nu siwo katã ʋãna le anyigba dzi la, do go le aɖakaʋu la me le wo ƒomeviwo nu.+ 20 Eye Noa ɖi vɔsamlekpui+ na Yehowa, eye wòtsɔ lã siwo katã ŋu kɔ kple xe dzodzoe siwo katã ŋu kɔ la,+ ƒe ɖewo sa numevɔ le vɔsamlekpui la dzi.+ 21 Yehowa se ʋeʋẽ lilili* la. Eya ta Yehowa gblɔ le eƒe dzi me be: “Nyemagaƒo fi ade anyigba+ le amegbetɔ ta azɔ gbeɖe o, elabena amegbetɔ ƒe dzimesusu nye vɔ̃ tso eƒe ɖevime ke;+ eye nyemagatsrɔ̃ nu gbagbewo katã abe ale si mewɔe ene azɔ gbeɖe o.+ 22 Tso esia dzi la, nuƒãɣi kple nuŋeɣi, fafa kple dzoxɔxɔ, dzomeŋɔli kple vuvɔŋɔli, ŋkeke kple zã nu matso le anyigba la dzi akpɔ o.”+\n^ Alo, “wona tsi la ke.”\n^ Alo, “wòaɖo afɔ o.”\n^ Egɔmeɖeɖe tẽe, “fadziname.”


GBE BUBU Afrikaans Albanian Amerika Tokunɔgbe Amharic Arabic Arabic (Lebanon) Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Baoule Bassa (Cameroon) Batak (Toba) Bengali Bislama Boulou Brazil Tokunɔgbe Bulgarian Cambodian Catalan Cebuano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Cibemba Cinyanja Colombia Tokunɔgbe Croatian Czech Danish Drehu Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Franse Garifuna Georgian German Germany Tokunɔgbe Greek Greenlandic Gujarati Gun Haitian Creole Hebrew Hiligaynon Hindi Hiri Motu Hmong (Ɣi) Hungarian Hungary Tokunɔgbe Ibanag Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Kabuverdianu Kannada Kazakh Kekchi Khakass Kikaonde Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Lomwe Low German Luganda Macedonian Macua Malagasy Malay Malayalam Maltese Mam Mambwe-Lungu Marathi Mauritian Creole Maya Mbunda Mexico Tokunɔgbe Mixtec (Guerrero) Mongolian Myanmar Nahuatl (Northern Puebla) Navajo Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Persian Peru Tokunɔgbe Poland Tokunɔgbe Polish Portuguese Portuguese (Portugal) Punjabi Quebec Tokunɔgbe Quechua (Bolivia) Quichua (Chimborazo) Quichua (Imbabura) Rarotongan Romanian Runyankore Russia Tokunɔgbe Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swedish Tagalog Tahitian Talian Tamil Tarascan Tatar Telugu Tetun Dili Thai Tigrinya Tojolabal Tok Pisin Tongan Tshiluba Tsonga Turkish Tuvaluan Twi Tzeltal Ukrainian Urdu Uzbek Valencian Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yoruba Zulu\nTogbɔ be ame siwo srɔ̃a nu tso nuxaxa ŋu gblɔna be evana le mɔ vovovowo nu hã la, ame sia ame kple ale si wòxaa nui. Ðe ale si amewo xaa nu le mɔ vovovowo nu fia be ku metena ɖe ame aɖewo dzi boo o alo be wole woƒe nuxaxa “dzi zima”? Mefia nenema kokoko o. Togbɔ be ne woxa nu le ame aɖe ƒe ku ta la, etea ŋu nana vevesese dzi ɖena kpɔtɔ hã la, mɔ ɖeka aɖeke koŋ meli si dzi ame ato axa nu, si míagblɔ be eyae “sɔ wu” o. Zi geɖe la, afi si míetso, nɔnɔme si le mía si kple nu siwo me míeto le agbe me kpakple ƒomedodo si le mí kple ame si ku dome lae kpɔa ŋusẽ ɖe mía dzi.\nÐE NUXAXAA AVA DO GÃ ÐE EDZIA?\nAme siwo ame ku na la menyana nu si me woava to emegbe o. Ke hã, zi geɖe la, seselelãme kple kuxi aɖewo ya ava godoo. Kpɔ wo dometɔ aɖewo ɖa:\nÀse le ɖokuiwò me be ewu tsɔtsɔ na ye. Ànɔ avi fam, ànɔ ame si ku la susum, eye ɣesiaɣi si nèɖo ŋku edzi koa àse veve. Nyaa ate ŋu agblẽ ɖe edzi ne èɖo ŋku nanewo dzi alo ku drɔ̃e tso amea ŋu. Ðewohĩ le gɔmedzedzea la, àtsi yaa, màxɔ edzi ase o. Tiina ɖo ŋku ale si wòse le eɖokui me esime srɔ̃a Timo ku kpata la dzi. Egblɔ be: “Gbãa, metsi yaa. Avi bu ɖem. Nu bliboa wu tsɔtsɔ nam ale gbegbe be ɣeaɖewoɣia gbɔgbɔ mesuam o. Mewɔna nam be eku o.”\nÀtsi dzi, ànɔ dziku dom, eye ànɔ fɔ bum ɖokuiwò. Ivan gblɔ be: “Ɣeyiɣi aɖe le mía vi Eric si xɔ ƒe 24 ƒe ku megbe la, nye kple srɔ̃nye Yolanda míedo dziku vevie! Ewɔ nuku na mí elabe míesusu be míedoa dziku o. Míebu fɔ mía ɖokuiwo hã elabe míesusu be ele be míaku kutri akpe mía via ŋu wu ale si míewɔe.” Alejandro, si srɔ̃ dze dɔ ɣeyiɣi didi aɖe hafi ku hã va nɔ fɔ bum eɖokui be: “Gbãa mebu be ne Mawu ɖe mɔ mele fu kpem alea la, ke efia be ame vɔ̃ɖie menye. Emegbe meva nɔ fɔ bum ɖokuinye be meda fɔbubua ɖe Mawu dzi.” Eye Kostas, si ŋu míeƒo nu tsoe le nyati si do ŋgɔ me gblɔ be: “Ɣeaɖewoɣi la, medoa dziku ɖe Sophia ŋu be eku. Emegbe mebua fɔ ɖokuinye be mebu nuwo ŋu nenema. Menye eyae wɔe hafi o.”\nNuwo ŋu bubu tramatrama. Ate ŋu adzɔ be ame nava nɔ nuwo ŋu bum tramatrama. Le kpɔɖeŋu me, ame si dzi kua dzɔ ɖo ate ŋu asusu be ame kukua ate ŋu aƒo nu yease, yeate ŋu aka asi eŋu alo akpɔe. Alo asesẽ na ame si dzi kua dzɔ ɖo la be eƒe susu nanɔ nu ɖeka ŋu alo aɖo ŋku nu dzi. Tiina gblɔ be: “Ɣeaɖewoɣi la, nye kple ame aɖe míate ŋu anɔ dze ɖom gake nye susu le afi bubu kura! Nye susu nɔa tsatsam le Timo ƒe kua kple nu siwo katã dzɔa ŋu. Ale si nye susu megatea ŋu nɔa nu ɖeka ŋu o la hã doa nuxaxa nam.”\nÀdi be yeaɖe ye ɖokui ɖe aga. Ame si le nu xam ate ŋu ado dziku eye wòatsi mavo le amewo dome. Kostas gblɔ be: “Ne mele srɔ̃tɔwo alo trewo dome la, ɖeko meva zua abe agutɔ ene, nyemele lãwo dome loo alo xewo dome o.” Ivan srɔ̃ Yolanda gblɔ be: “Esesẽna na mí be míanɔ ame siwo toa nyatoƒoe le woƒe kuxi siwo mede mía tɔ nu o la dome! Azɔ hã ame aɖewo ƒoa nu tso ale si nu le edzi dzem na wo viwo ŋu na mí. Mekpɔa dzidzɔ kplii wo, ke hã, esesẽna nam be manɔ woƒe nyaawo sem. Nye kple srɔ̃nye míenya be ele be míaɖe susu ɖa le nu si dzɔa ŋu, gake menya wɔna o.”\nLãmesẽnyawo. Nuɖuɖu megadzroa ame o, àte ŋu aɖi ku, eye nàtsi zãdomadɔlɔ̃e. Aaron ɖo ŋku nu si dzɔ ƒe ɖeka le fofoa ƒe ku megbe la dzi be: “Nyemegadɔa alɔ̃ nyuie o. Menyɔna le ɣeyiɣi aɖe koŋ dzi zã sia zã eye menɔa fofonye ƒe kua ŋu bum.”\nAlejandro ɖo ŋku edzi be yeva nɔ dɔ lém kabakaba. Egblɔ be: “Ðɔkta aɖe dom kpɔ zi geɖe eye wòka ɖe edzi nam be mele lãmesẽ me. Meva kpɔe be nuxaxa gbɔe nye dɔlélea tso.” Gake nu mawo nu va yi. Ke hã, esɔ be Alejandro yi kɔdzi. Nuxaxa ate ŋu ana míanɔ dɔ lém kabakaba, ana míaƒe dɔ xoxo aɖe naho alo ana míaxɔ dɔléle yeye aɖe kura gɔ̃ hã.\nAsesẽ be nàwɔ dɔ siwo hiã. Ivan ɖo ŋku edzi be: “Esi Eric ku la, menye ƒometɔwo kple xɔlɔ̃wo koe wòle be míana woasee o, ke ele be míana ame gbogbo bubu aɖewo abe eƒe dɔtɔ kple eƒe aƒetɔ ene hã nasee. Azɔ hã, ele be míakpe segbalẽ gbogbo aɖewo ɖo. Eye ele be míatsa Eric ƒe nuwo me. Esiawo katã bia be ame ƒe susu nanɔ nu ŋu, evɔ le ɣeyiɣi sia katã mea nu te mía ŋu le susu me, ŋutilã me kple seselelãme gome.”\nGake le ame aɖewo gome la, kuxiae nye ne wòva hiã be woadze ŋgɔ nane si amea wɔna tsã la awɔ. Nu ma mee Tiina to. Egblɔ be: “Timo ye kpɔa míaƒe ga si le gadzraɖoƒea kple míaƒe dɔwɔɖui ƒe nyawo gbɔ. Fifia esia va zu nye agba, si na nu gate ŋunye wu. Ðe mate ŋu akpɔ esiawo katã gbɔ nyuiea?”\nKuxi siwo ŋu míeƒo nu tsoe, na míekpɔe be mele bɔbɔe kura be woanɔ te ɖe nuxaxa nu o. Nya lae nye be veve si ame sena ne eƒe ame vevi aɖe ku la, nu ate ŋu asẽ, gake ne míenya esia do ŋgɔ la, akpe ɖe ame siwo ame ku na eteƒe medidi o la ŋu woanɔ te ɖe vevesesea nu. Ðo ŋku edzi hã be menye ame sia ame ŋue dzesi siawo katã dzena le o. Azɔ hã ne ame siwo le nu xam nyae be ate ŋu adzɔ be ame nase le eɖokui me nenema la, esia afa akɔ nɛ.\nÐE MAGATE ŊU AKPƆ DZIDZƆA?\nNu si ame ate ŋu akpɔ mɔ na: Nuxaxa menɔa anyi ɖaa o; enu ava yi godoo. Esia mefia be amea magaxa nu kura alo aŋlɔ eƒe ame vevia be o. Ke hã, vivivi la, vevesese si nu sẽ la nu abɔbɔ. Seselelãme mawo agate ŋu atrɔ ava ne ame ɖo ŋku nanewo dzi alo ne eɖo azã aɖewo dzi. Gake mlɔebaa, ame geɖe ƒe susu me va dzea akɔ anyi eye wogatrɔna ɖe nu siwo wowɔna gbe sia gbe la ŋu. Edzɔna alea vevietɔ ne ame si le nu xam la ƒe ƒomea me tɔwo alo xɔlɔ̃wo wɔ nanewo tsɔ kpe ɖe eŋu be wòate ŋu anɔ te ɖe nɔnɔmea nu.\nƔeyiɣi didi kae wòaxɔ? Le ame aɖewo gome la, ne edidi ƒãae nye dzinu aɖewo. Le ame akpa gãtɔ gome la, axɔ ƒe ɖeka alo eve hafi woakpɔ be vevesesea dzi ɖe kpɔtɔ. Eye le ame bubuwo gome la, egadidina vie wu. * Alejandro gblɔ be: “Le gonyemea, mexa nu vevie hena ƒe etɔ̃ sɔŋ.”\nGbɔ dzi ɖi na ɖokuiwò. Ŋkeke ɖe sia ɖe kple eƒe kuxiwoe, mègatsi dzi na ɖokuiwò o, eye ɖo ŋku edzi be nuxaxaa manɔ anyi ɖaa o. Esi nyaa le alea, ɖe nanewo li nàte ŋu awɔ atsɔ aɖe wò nuxaxa dzi akpɔtɔ fifia ale be wòaganɔ anyi eteƒe nadidi oa?\nNe ame si le nu xam nyae be ate ŋu adzɔ be ame nase le eɖokui me nenema la, esia afa akɔ nɛ\n^ mm. 17 Le ame ʋɛ aɖewo gome la, woxaa nu vevie wòdidina ale gbegbe be nuxaxa va zua “dɔléle” na wo. Le ame siawo gome la, ele be susuŋutinunyala bibi aɖe nakpe ɖe wo ŋu.\nAme geɖe te ŋu nɔ te ɖe woƒe nuxaxa nu esi wowɔ ɖe aɖaŋuɖoɖo ʋɛ siawo dzi.\nƉoe Ɖe Amewo Ɖoe Ɖe Amewo Nu Si Nàte Ŋu Akpɔ Mɔ Na\ng18 No. 3 axa 4-5\nÐe Wòsɔ Be Mase Le Ðokuinye Me Alea?\nNe Dziwòla Aɖe Ku


ENYE nu si bɔ le Albania be nàkpɔ ame tsitsi aɖe wòanɔ tedzi dom aganɔ nu ƒom le eƒe asitelefon dzi. Le India la, àte ŋu akpɔ nubiala aɖe wòadzudzɔ nubiabia ɣeyiɣi kpui aɖe be yeaƒo nu kple ame aɖe le asitelefon dzi. Ɛ̃, mɔɖaŋunuwo—eɖanye asitelefon, television, alo kɔmpiuta o—kaka ɖe xexea ƒe akpa sia akpa. Wole gatɔwo kple ame dahewo siaa si, eye wova zu nu si ame geɖewo zãna gbe sia gbe.\nAle si gbegbe asitelefon vovovowo va bɔe la nye kpeɖodzi be mɔɖaŋununya le ŋgɔ yim nyateƒe. Menye kaƒomɔ koe asitelefon siawo dometɔ akpa gãtɔ ganye o. Amewo tea ŋu toa asitelefon deŋgɔwo dzi zãa Internet, ɖoa e-mail ɖe amewo alo xɔa wo, kpɔa television, sea ha, ɖea foto, alo xɔa nyatakaka tso nyatakakaxɔmɔ si woyɔna be Global Positioning System (GPS) dzi eye, ahã! wotsɔnɛ yɔa ame hã.\nLe nyatakaka aɖe si dze le nyadzɔdzɔgbalẽ si woyɔna be Washington Post me nu la, asitelefon siwo wozãna tsɔna wɔa nu geɖe la “sesẽ wu mɔ siwo Dziehe Amerikatɔwo Ƒe Yamenuto Me Dedienɔnɔ Gbɔkpɔdɔwɔƒea zã le ƒe 1965 me.” Nyadzɔdzɔgbalẽa gagblɔ hã be: “Fifia la, telefon agbɔsɔsɔme si le anyigba dzi la ade edzinɔlawo ƒe xexlẽme ƒe afã,” eye le dukɔ 30 ya teti me la, telefonwo sɔ gbɔ wu amewo. Nyadzɔdzɔgbalẽa gagblɔ hã be “mɔɖaŋunuwo mekaka kabakaba le xexea me alea gbegbe kpɔ abe ale si wòle egbea ene o.”\nLe xexea me godoo la, dukɔ madeŋgɔwo mee asitelefonzãlawo dometɔ 60 le alafa me le, si wɔe be asitelefon va zu mɔɖaŋunu siwo woto vae la ƒe gbãtɔ si zãlawo sɔ gbɔ wu le dukɔ madeŋgɔwo me. Le kpɔɖeŋu me, le Afghanistan la, ame yeye 140,000 sɔŋ ye ƒle asitelefon ɣleti sia ɣleti le ƒe 2008 me, eye le ƒe siwo va yi me la, ame siwo si asitelefon le le Afrika ƒe xexlẽme dzina ɖe edzi 50 kloe le alafa me ƒe sia ƒe.\nGake kadodomɔnuwo ƒe bɔbɔ alea gblẽa nu hã. Asitelefon, nyatakakaxɔmɔ sue si woyɔna be pager, kple kɔmpiuta si wotsɔna ɖe asi, si woyɔna be laptop, wɔe be woate ŋu ake ɖe amewo ŋu ɣesiaɣi kloe le afi sia afi, eye esia na be mɔɖaŋunu siawo zãlawo dometɔ aɖewo sena le wo ɖokuiwo me be mɔɖaŋunuwo le ŋusẽ kpɔm ɖe yewo dzi akpa. Gake ame aɖewo hã na mɔɖaŋunuwo zazã zu numame na wo ale be wosena le wo ɖokuiwo me be ele kokoko be yewoazã nu siawo ne yewoanya nu siwo le edzi yim le xexea me.\nÐewohĩ kuxi siwo mɔɖaŋunuwo zazã na kadodo kple nyatakakaxɔxɔ hena vanɛ la dometɔ siwo amewo dea dzesi wue nye ale si wozua numame na ame, ale si wohea ame ƒe susu, kple ale si wogblẽa nu si wɔm ame le la me. * Gake woate ŋu azã mɔɖaŋunu mawo ke wòaɖe vi le mɔ geɖe nu hã. Ekema aleke nàte ŋu ada asɔ le wo zazã me ahawɔe le nunya kple ameŋububu me? Nyati siwo kplɔe ɖo aɖo nyabiase sia ŋu.—g09-E 11.\n^ mm. 7 Woƒo nu tso asitelefon, kɔmpiuta, television, kple Internet ŋu le nyati sia kple etɔ̃ siwo kplɔe ɖo me. Nu siawoe míezã nya “mɔɖaŋunu” na le nyati siawo me negbe ɖee woyɔ mɔɖaŋunu bubu aɖe ko.\nƉoe Ɖe Amewo Ɖoe Ɖe Amewo Mɔɖaŋunuwo Le Dzidzim Ðe Edzi Kabakaba\ng 1/10 axa 3


GBE BUBU Afrikaans Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Tagalog Ukrainian\nWode Gbetakpɔxɔ Biblia Kple Trakt Habɔbɔa ƒe dɔwɔɖoɖo si le se nu agbalẽ me le Pennsylvania, U.S.A., le December 15, 1884 dzi. * Afimae woɖo habɔbɔ sia ƒe dɔwɔƒegã ɖo. Emegbe le April 23, 1900, dzi la, woƒle anyigba hena alɔdzedɔwɔƒe gbãtɔ tutu le London, England. Enɔ 131 Gipsy Lane, Forest Gate, le Ɣedzeƒe London, abe alesi wòdze le afisia ene.\nESIME woɖo alɔdzedɔwɔƒe gbãtɔ ma ƒe alafa ɖeka enye sia la, Biblia Nusrɔ̃viwo, si nye alesi woyɔa Yehowa Ðasefowoe ɣemaɣi, 138 ye nɔ England. Le ƒe eve megbe, si nye ƒe 1902 me la, woɖo alɔdzedɔwɔƒe evelia ɖe Germany; eye kaka 1904 naɖo la, woɖo alɔdzedɔwɔƒe bubuwo ɖe Australia kple Switzerland.\nLe ƒe 1918 me, si nye ƒe si me Xexemeʋa I ke la, Biblia Nusrɔ̃vi 3,868 ye bu gbeƒãɖeɖedɔa ŋuti kɔnta le xexeame godoo. Ƒe si kplɔe ɖo mee woɖo Gbetakpɔxɔ Habɔbɔa ƒe alɔdzedɔwɔƒe atɔ̃lia—ɖe Canada. Azɔ esi gbeƒãɖeɖe Biblia me gbedasia nɔ ta kekem la, woɖo alɔdzedɔwɔƒe yeyewo ɖe dukɔ geɖe me, eye woɖo wo ame ade le ƒe 1921 ɖeɖe me.\nLe ƒe 1931 me, si nye ƒe si me Biblia Nusrɔ̃viawo tsɔ ŋkɔ si tso Biblia me si nye Yehowa Ðasefowo la, alɔdzedɔwɔƒe 40 ye nɔ xexeame katã. (Yesaya 43:10-12) Le ƒe etɔ̃ siwo kplɔe ɖo me la, xexlẽmea dzi ɖe edzi ɖo 49! Kaka ƒe 1938 naɖo la, Ðasefowo ƒe agbɔsɔsɔme si nɔ gbeƒã ɖem la ɖo 59,047 le dukɔ 52 me, gake le ɣeyiɣi mawo me la, tsitretsiɖeŋu sesẽwo dze kplamatse dodo na woƒe Kristotɔwo ƒe dɔa le teƒe geɖe.\nEsime ŋutasẽdziɖuɖu kple dzizizidziɖuɖu nɔ ta kekem tso dukɔ ɖeka me yi bubu me eye Xexemeʋa II dze egɔme le September 1939 me la, wotu Yehowa Ðasefowo ƒe alɔdzedɔwɔƒewo le dukɔ geɖe me. Kaka ƒe 1942 naɖo la, wo dometɔ 25 koe kpɔtɔ nɔ dɔ wɔm. Gake nukutɔe la, le aʋa dziŋɔtɔ kekeake ma si wowɔ kpɔ le amegbetɔ ƒe ŋutinya me wɔɣi la, Yehowa Ðasefowo kpɔtɔ nɔ dɔ wɔm le xexeame katã eye wokpɔ ŋgɔyiyi si ƒo ɖesiaɖe ta le woƒe egbeŋkekeawo me ŋutinya me la dometɔ ɖeka.\nEsime Xexemeʋa II nɔ kekem le ƒe 1945 me—eye wogblẽ nuwo dome le xexeame ƒe akpa geɖe—hã la, wogbugbɔ nɔ Ðasefowo ƒe alɔdzedɔwɔƒewo nu ʋum eye wonɔ yeyewo ɖom. Kaka ƒe 1946 naɖo la, alɔdzedɔwɔƒe 57 ye nɔ xexeame godoo. Eye Ðasefo nenie nɔ dɔ wɔm? Woƒe agbɔsɔsɔme nɔ 176,456! Ema nye xexlẽme si nɔ anyi le ƒe 1938 me la teƒe etɔ̃ kloe!\nAlesi Alɔdzedɔwɔƒe Gbãtɔawo Keke Tae\nLe ƒe 1911 me la, woɖe Gbetakpɔxɔ Habɔbɔa ƒe alɔdzedɔwɔƒe gbãtɔ si nɔ London, England, la yi 34 Craven Terrace, afisi teƒe geɖe li na ɔfiswo kple xɔdɔmewo. Emegbe le April 26, 1959, dzi la, wokɔ alɔdzedɔwɔƒe yeye ŋu le Mill Hill, London. Wogakeke dɔwɔƒexɔwo ɖe enu emegbe, eye mlɔeba (le ƒe 1993 me) la, wokɔ agbalẽtaƒe kple dɔdzikpɔƒe ƒe xɔ siwo wotu ɖe anyigba si ƒe lolome nɔ meta 18,500 togodo si te ɖe alɔdzedɔwɔƒe xoxoa ŋu dzi la ŋu. Afisiae wotaa Gbetakpɔxɔ kple Nyɔ! si ƒe xexlẽme wu miliɔn 90 ɖe gbegbɔgblɔ 23 me ƒe sia ƒe la le.\nTakeke siwo va le Habɔbɔa ƒe alɔdzedɔwɔƒe evelia gome ya gawɔ nuku wu gɔ̃ hã. Le ƒe 1923 me la, woɖe Germany lɔdzedɔwɔƒea yi Magdeburg. July 15, 1923, ƒe Gbetakpɔxɔ ye nye gbãtɔ si wota le Habɔbɔa ŋutɔ ƒe agbalẽtaƒea. Le ƒe ʋɛ siwo kplɔe ɖo me la, woƒle anyigba le teƒe si te ɖe afima ŋu, eye wotu xɔwo kpe ɖe eŋu, eye woƒle agbalẽblamɔ̃ kple agbalẽtamɔ̃ bubuwo kpee. Le ƒe 1933 me la, Nazi dziɖuɖua xɔ alɔdzedɔwɔƒea akpa sesẽe, woxe mɔ ɖe Ðasefoawo nu, eye le ɣeyiɣi aɖe megbe la, wolé wo dometɔ akpe eve de fuwɔamegaxɔwo me.\nEsi Xexemeʋa II ke le ƒe 1945 me la, wogbugbɔ míaƒe xɔ siwo nɔ Magdeburg, si nye East Germany ƒe akpa aɖe ɣemaɣi la na Habɔbɔa eye wogbugbɔ ʋu alɔdzedɔwɔƒea. Gake le August 30, 1950, dzi la, Kɔmiunist kpovitɔwo va dze dɔwɔƒea dzi eye wolé dɔwɔlawo, eye woxe mɔ ɖe Ðasefo siwo nɔ East Germany ƒe dɔ nu. Le ƒe 1947 me la, woƒle anyigba le Wiesbaden, le West Germany. Le ƒe siwo kplɔe ɖo me la, wokeke alɔdzedɔwɔƒexɔ siwo nɔ afima ɖe enu edziedzi be woate ŋu akpɔ agbalẽ ƒe hiahiã si nɔ dzidzim ɖe edzi la gbɔ.\nEsi teƒe meganɔ anyi be woakeke xɔawo ɖe enu le Wiesbaden o ta la, woƒle anyigba si ƒe lolome anɔ agbleka gã 30 le teƒe si te ɖe Selters ŋu le ƒe 1979 me. Le xɔtudɔ si xɔ abe ƒe atɔ̃ ene megbe la, wokɔ alɔdzedɔwɔƒe gã aɖe ŋu le April 21, 1984, dzi. Tso ɣemaɣi la, wokekee ɖe enu ale be alɔdzedɔwɔƒea ƒe dɔwɔla siwo wu akpe ɖeka nate ŋu anɔ afima. Dzinu ɖesiaɖe la, agbalẽtamɔ̃ gã si le Selters la taa magazine siwo ƒe xexlẽme wu miliɔn 16 le gbegbɔgblɔ 30 me; eye le nyitsɔ laa ƒe aɖe me la, wota agbalẽ siwo wu miliɔn 18, kple Bibliawo le agbalẽblaƒea.\nAlɔdzedɔwɔƒe Bubu Siwo Taa Agbalẽ Geɖe\nWotu alɔdzedɔwɔƒe zi gbãtɔ ɖe Kobe, Japan, le ƒe 1927 me, gake yometiti sesẽ si va Ðasefowo dzi le Xexemeʋa II me la na woƒe dɔa yi to. Gake le aʋaa ƒe keke megbe teti la, wogbugbɔ alɔdzedɔwɔƒea tu ɖe Tokyo. Esi teƒe megava nɔ anyi woakeke alɔdzedɔwɔƒea ɖe enu le afima o ta la, wotu alɔdzedɔwɔƒe yeye ɖe Numazu. Wokɔ eŋu le ƒe 1973 me. Esi dɔwɔlawo va sɔ gbɔ wu xɔ siwo nɔ afima la, wotu yeye siwo lolo wu ɖe Ebina, eye wokɔ wo ŋu le ƒe 1982 me. Wowu xɔ siwo wokeke ɖe enu siwo me ame 900 ate ŋu anɔ la tutu nu le teƒe sia nyitsɔ laa. Wota Gbetakpɔxɔ kple Nyɔ! ƒe xexlẽme si wu miliɔn 94 ɖe Japangbe ɖeɖe dzaa me le ƒe 1999 me, tsɔ kpe ɖe agbalẽ miliɔn geɖe ŋu.\nWokeke alɔdzedɔwɔƒe geɖe ɖe enu le dukɔ bubuwo me nenema ke. Wotu alɔdzedɔwɔƒe ɖe Mexico City, le Mexico le ƒe 1929 me. Emegbe esime Ðasefowo ƒe agbɔsɔsɔme ɖo 60,000 la, wotu xɔ yeye si lolo wu ɖe teƒe si te ɖe dugãa ŋu. Wokɔ eŋu le ƒe 1974 me, eye wotu bubuwo kpe ɖe eŋu le ƒe 1985 kple 1989 me. Fifi laa la, esusɔ vie woawu agbalẽtaƒe si lolo ŋutɔ kple xɔdɔme bubuwo nu. Esia wɔe be madidi o dɔwɔla siwo ade 1,200 ate ŋu anɔ Mexico alɔdzedɔwɔƒea. Fifi laa la, wotaa magazine kple agbalẽwo le alɔdzedɔwɔƒe ma na Ðasefo siwo wu 500,000 kple ame miliɔn geɖe bubu siwo le Mexico kpakple amesiwo le dukɔ siwo te ɖe wo ŋu me.\nLe ƒe 1923 me la, wotu alɔdzedɔwɔƒe ɖe Rio de Janeiro, Brazil, eye emegbe wotu xɔdɔme nyuiwo ɖe afima. Gake esi wònye São Paulo ye nye Brazil ƒe asitsadugã si me ʋumɔ geɖe to ta la, le ƒe 1968 me la, wotu alɔdzedɔwɔƒe yeye ɖe dugã ma me. Kaka wòaɖo ƒe 1970-awo ƒe domedome la, Ðasefo siwo ade 100,000 ye nɔ Brazil. Gake teƒe meganɔ anyi woakeke xɔawo ɖe enu le São Paulo o, eyata woƒle anyigba si ƒe lolome nye agbleka gã 115, le Cesário Lange, si didi tso São Paulo gbɔ anɔ kilometa 150. Le March 21, 1981, dzi la, wokɔ alɔdzedɔwɔƒe si wotu ɖe teƒe yeye ma la ŋu. Xɔawo kekeɖenu wɔe be ame 1,200 ate ŋu anɔ alɔdzedɔwɔƒea. Wotaa magazinewo kple agbalẽwo le Brazil hena Anyiehe Amerika ƒe akpa gãtɔ kple xexeame ƒe akpa bubuwo.\nWowu alɔdzedɔwɔƒe gã bubu si wotaa agbalẽ le la tutu nu le ƒe 1990 ƒeawo ƒe gɔmedzedze le Bogotá, Colombia. Wotaa Gbetakpɔxɔ kple Nyɔ! le afima ɖona ɖe Anyiehe Amerika ƒe dzieheɣetoɖoƒe nutowo katã me.\nAlɔdzedɔwɔƒe bubu siwo taa magazine miliɔn geɖe ƒe sia ƒe la le Argentina, Australia, Canada, Finland, Italy, Korea, Nigeria, Philippines, South Africa, kple Spain. Italy ƒe alɔdzedɔwɔƒea hã taa agbalẽ miliɔn geɖe tsɔ kpe ɖe Bibliawo ŋu ƒe sia ƒe le gbegbɔgblɔ geɖe me. Gake wokpɔtɔ taa agbalẽ siwo wotana ƒe sia ƒe la ƒe akpa gãtɔ si ade agbalẽ miliɔn 40 kple magazine siwo wu biliɔn ɖeka la le Gbetakpɔxɔ Biblia Kple Trakt Habɔbɔa ƒe dɔwɔƒegã si le Brooklyn, New York, kple eƒe agbalẽtaƒe si le New York ƒe dziehe gome.\nNyateƒee, eɖe dzesi be alɔdzedɔwɔƒewo ƒe agbɔsɔsɔme dzi ɖe edzi tso ɖeka si nɔ anyi ƒe alafa ɖeka enye si va yi dzi va ɖo 109 egbea, siwo kpɔa Yehowa Ðasefowo ƒe hiahiãwo gbɔ le dukɔ 234 me. Kristotɔ ɖeadzɔgbe lɔlɔ̃nu faa dɔwɔla siwo ade 13,000 siwo wɔa dɔ le teƒe mawo hã ɖe dzesi! Kakaɖedzitɔe la, dɔ si wowɔna tsɔ kpe ɖe lɔlɔ̃nu faa dɔwɔla 5,500 siwo wɔa dɔ le Habɔbɔa ƒe dɔwɔƒegã ŋu la, wɔa akpa vevi aɖe le nyagblɔɖi si Yesu Kristo gblɔ la me vava me be ‘woaɖe gbeƒã Mawu Fiaɖuƒeŋutinya nyui sia afia amewo le xexe blibo la katã me, eye ekema nuwuwu aɖo.’—Mateo 24:14.\n^ mm. 2 Woyɔnɛ ɣemaɣi be Zion’s Watch Tower Tract Society.\nTom Hart, amesi wosusu be eyae nye Biblia Nusrɔ̃vi gbãtɔ le England\nLondon alɔdzea, le 34 Craven Terrace (le ɖusime fotoa me)\nDɔwɔƒe siwo wozãna fifia le London\nƉoe Ɖe Amewo Ɖoe Ɖe Amewo Gbãtɔ Si Woɖo Ƒe Alafa Ðeka Enye Si Va Yi\ng01 1/8 axa 15-17


Filemon 1 | Biblia Le Internet Dzi | Xexe Yeye Gɔmeɖeɖe (1984)\n1 Paulo, ame si nye gamenɔla le Kristo Yesu ta, kple mía nɔvi Timoteo, le esia ŋlɔm na Filemon, míaƒe lɔlɔ̃tɔ kple hadɔwɔla, 2 kple mía nɔvinyɔnu Apia, kple mía hati asrafo Arxipo, kpakple hame si le aƒewò me: 3 Amenuveve kple ŋutifafa, si tso Mawu mía Fofo kple Aƒetɔ Yesu Kristo gbɔ la, nanɔ anyi kpli mi. 4 Medaa akpe na nye Mawu ɣesiaɣi ne meyɔ ŋkɔwò le nye gbedodoɖawo me, 5 esi meyi edzi le wò lɔlɔ̃ kple xɔse, si le asiwò ɖe Aƒetɔ Yesu kple ame kɔkɔewo katã ŋu la ŋuti nya sem ta; 6 bene wò xɔse, si me ame bubuwo kpɔa gome le la, nadze le nuwɔna me to ale si nàlɔ̃ ɖe edzi be nu nyui sia nu nyui si tso mía gbɔ la ku ɖe Kristo ŋu me. 7 Elabena nɔvi, mekpɔ dzidzɔ kple akɔfafa geɖe le wò lɔlɔ̃ ta, elabena dzo gaɖoa ame kɔkɔewo ƒe dzi me to dziwò. 8 Le susu sia tututu ta la, togbɔ be dzideƒo geɖe le asinye le Kristo ƒe ŋkɔ me be maɖe gbe na wò be nàwɔ nu si sɔ hã la, 9 mele nu xlɔ̃m wò le lɔlɔ̃ me boŋ, esi wònye nye ame tsitsi Paulo ye ta, ɛ̃, eye fifia hã menye gamenɔla le Kristo Yesu ta; 10 mele nu xlɔ̃m wò tso vinye, Onesimo, ame si mezu fofo na esime mele bablawo me le gaxɔ me ŋu, 11 ame si ŋu viɖe aɖeke menɔ na wò tsã o, gake fifia viɖe le eŋu na mía kpli wò siaa. 12 Megbugbɔ le ame sia tututu ɖom ɖe wò, ɛ̃, eya, si nye ame si nye ŋutɔ melɔ̃ vevie la. 13 Madi be mana wòanɔ gbɔnye, ale be wòayi edzi anɔ dɔ tsɔm nam le nye gaxɔ me babla, siwo me mele ɖe nya nyui la ta, me ɖe tewòƒe hafi. 14 Gake nyemedi be mawɔ naneke ne mèda asi ɖe edzi hafi o, bene nu nyui si nàwɔ la naganye le dzizizi ta o, ke boŋ wòanye esi wò ŋutɔ nèlɔ̃ faa be yeawɔ. 15 Ðewohĩ le nyateƒe me la, esia tae wòdzo hena ɣeyiɣi vi aɖe ɖo, bene wòagbugbɔ ava nɔ gbɔwò tegbee, 16 menye abe kluvi ene azɔ o, ke abe ame si wu kluvi ene boŋ, abe nɔvi lɔlɔ̃tɔ ene, vevietɔ na nye, ke hã, na wò ya wu, le ŋutilãmeƒomedodowo me kple Aƒetɔ la hã me. 17 Eya ta ne èbum wò hadɔwɔlae la, ekema xɔe dɔmenyotɔe abe ale si nàxɔm ene. 18 Gawu la, ne eda vo aɖe ɖe ŋuwò alo nyi nane ƒe fe le ŋuwò la, bui nam. 19 Nye Paulo ŋutɔe tsɔ nye asiwo le eŋlɔm: maɖo eteƒe . . . nyemedi be magblɔ na wò be ènyi ɖokuiwò gɔ̃ hã ƒe fe le ŋunye o. 20 Ɛ̃, nɔvi, na makpɔ viɖe tso ŋuwò le Aƒetɔ la ta: na dzo naɖo nye dzi me le Kristo me. 21 Esi meɖo ŋu ɖe wò toɖoɖo ŋu ta la, mele agbalẽ sia ŋlɔm na wò, eye menyae be àwɔ nu geɖe wu esiwo megblɔ kura gɔ̃ hã. 22 Gake hekpe ɖe ema ŋu la, dzra dzeƒe ɖo ɖi nam, elabena mele mɔ kpɔm be to miaƒe gbedodoɖawo me la, woana ablɔɖem le mia ta. 23 Epafra, hatinye gamenɔla le Kristo Yesu ta, do gbe na wò; 24 eye Marko, Aristarxo, Dema, Luka, hanyedɔwɔlawo, hã do gbe na wò. 25 Aƒetɔ Yesu Kristo ƒe amenuveve nanɔ anyi kple gbɔgbɔ si mieɖena fiana la.


Amewo Ðeɖe le Aegea-ƒua Me\nGbetakpɔxɔ—Tata Si Míesrɔ̃na | April 15, 2000\nGBE BUBU Albanian Arabic Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Setswana Shona Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\nAEGEA-ƑUA xɔ Mediterranea ƒe ɣedzeƒekpa dzi ƒe akpa gã aɖe eye Greece-nyigba ŋutɔŋutɔ le eƒe dziehe kple ɣetoɖoƒe kpawo dzi, Crete-ƒukpoa le eƒe anyiehe kpa dzi, eye Turkey le eƒe ɣedzeƒekpa dzi. Aegea-ƒua ƒe nutomee ŋkuʋuʋu me nuwɔna gã gbãtɔ aɖewo dze egɔme tsoe, eye ƒukpowo kple ƒukpo suewo kaka ɖe ƒua me tatata. Alesi ƒukpoawo kɔ kpo dze ʋee eye xɔ sue siwo wosi aŋɔ ɣiwo na le wo dzi eye wodaa dzo ne ɣea klẽ ɖe wo dzi la ʋã hakpanyaŋlɔla aɖe be wòtsɔ wo sɔ kple “kpesɔ siwo to kɔdza fũ.”\nEyata mewɔ nuku o be ƒukpo siawo zu teƒe siwo modzakatsaɖilawo dena wu le xexeame katã la dometɔ ɖeka! Nɔnɔme nyui si le ŋutsu kple nyɔnu siwo le afima eye wowɔa dɔ le afima si la hã de teƒea ƒe anidzedze dzi. Alesi amesiawo wɔa nu ɖe eteƒe eteƒe eye wowɔa amedzro, eye womeɖoa ŋu ɖe ame aɖeke ŋu o la wɔe be alesi nutoa me le etɔxɛe la wu gbɔgblɔ.\nDɔ si ƒukpoa dzi nɔla geɖe wɔnae nye lãɖeɖe le Aegea-ƒua me. Gake ‘lãɖeɖedɔ’ vevi bubu le ku gbogbo aɖewo tsem le nutoa me. “Ameɖelawo,” siwo nye Mawu ƒe Fiaɖuƒea ŋuti nyanyuigblɔlawo tsana le Aegea-ƒukpowo dzi nɔa Kristotɔ nusrɔ̃lawo wɔm.—Mateo 4:18, 19; Luka 5:10.\nAnɔ abe ƒe alafa 19 siwo va yi ene la, Kristotɔ nyanyuigblɔlawo de Aegea-ƒukpoawo dzi. Esime apostolo Paulo trɔ tso eƒe dutanyanyuigbɔgblɔdɔa ƒe mɔzɔzɔ etɔ̃lia me le ƒe 56 M.Ŋ. me lɔƒo la, etɔ vie ɖe ƒukpo siwo nye Lesbos, Xio, Samo, Kos, kple Rodo dzi. Esi Paulo nye gbeƒãɖela dovevienu ta la, anya ɖe gbeƒã na ƒukpoa dzi nɔlawo dometɔ aɖewo. (Dɔwɔwɔwo 20:14, 15, 24; 21:1, 2) Le ƒe eve siwo wònɔ gaxɔme le Roma megbe la, anya de Creta va wɔ Kristotɔwo ƒe dɔ le afima. Esi ƒe alafa gbãtɔa yina nuwuwu la, wokplɔ apostolo Yohanes yi ɖe Patmo-ƒukpo dzi “le Mawu ƒe nya kple Yesu Kristo ƒe ɖaseɖiɖi ta.” (Nyaɖeɖefia 1:9) Aleke nuwo le edzi yim na egbeŋkekea me nyanyuigbeƒãɖelawoe?\nGbeƒãɖeɖe le ƒukpo siawo dzi nye dɔ sesẽ eye wòbia nu geɖe. Ebia agbagbadzedze vevie kple ɖokuitsɔtsɔsavɔ. Ƒukpo aɖewo dome didi ŋutɔ. Ƒãa hafi tɔdziʋuwo alo yameʋuwo dzena ɖe wo dometɔ aɖewo dzi eye womedea bubuwo dzi kura o, vevietɔ le vuvɔŋɔli. Ƒua te ŋu dzea agbo, vevietɔ ne meltemia—si nye dziehe ya sesẽwo—le ƒoƒom. Gakpe ɖe eŋu la, kɔƒe siwo le ƒukpoawo dzi dometɔ geɖe sa ɖe aga tso wo nɔewo gbɔ eye wo me yiyi sesẽ elabena woƒe mɔ siwo womedo o eye ʋuʋu sɔ gbɔ ɖe wo dzi la dzi menya tona kura o. Tɔdziʋu suewo koe ate ŋu ayi ɖe kɔƒe aɖewo me.\nLe kpɔɖeŋu me, bu Icaria-ƒukpoa ŋu kpɔ. Fiaɖuƒea ƒe nyanyuigbeƒãɖela 11 siwo le hame sue si le afima me mete ŋu kpea kɔƒe siwo katã le ƒukpo ma kple ƒukpo sue siwo te ɖe eŋu ɖo o. Eyata nɔviŋutsu kple nɔvinyɔnu Kristotɔ siwo tso Samos va kpena ɖe wo ŋu be woaɖe gbeƒã na Icariatɔwo, kpakple amesiwo le Phournoi, Patmos, kple Lipsos ƒukpowo dzi. Esi wowɔ ŋkeke eve ƒe gbeƒãɖeɖedɔ sia tɔgbe nyitsɔ laa la, Ðasefoawo te ŋu na magazine 650, agbalẽ gbadza 99, kple agbalẽ siwo ƒo nu tso Biblia me nyawo ŋu 25! Ewɔ nuku na wo be yewoke ɖe amesiwo menya naneke tso Yehowa ŋu o la ŋuti, amesiwo ɖe kuku na wo be woatsi anyi afia nu geɖe yewo tso Biblia me. Nyɔnu aɖe gblɔ na Ðasefoawo dometɔ ɖeka be: “Fifia, èle dzodzom. Gake biabia geɖe gale asinye ku ɖe Biblia ŋu. Amekae le kpekpe ge ɖe ŋunye?” Nɔvinyɔnu Kristotɔa do ŋugbe nɛ be yeaƒo ka nɛ atsɔ atu ɖetsɔlemea ɖo, eye edze Biblia-nusɔsrɔ̃ gɔme kplii le mɔ ma nu.\nEsi dzikpɔla mɔzɔla aɖe yi ɖasrã Icaria kpɔ la, ewɔ ɖoɖo be yeakpe ƒukpo bliboa ɖo le kwasiɖanuwuwu ɖeka ko me. Ebia be Fiaɖuƒegbeƒãɖela siwo ade 30 natso Samos ava na kpekpeɖeŋu. Ele na nɔvi siwo ava be woa ŋutɔwo naxe amedzrodzeƒe si woadɔ hena ŋkeke eve kple ʋu siwo woada la ƒe fe. Tsi gã aɖe dza ŋkeke eve sɔŋ, eye alesi wogblɔ be yame ƒe nɔnɔme anɔ le kwasiɖanuwuwua ɖe dzi le ame ƒo. Gake nɔviawo mena esia xe mɔ na wo o, eye woɖo ŋku Nyagblɔla 11:4 me nyawo dzi be: “Amesi le to lém ɖe ya ŋu la, maƒã nuku o, eye amesi le ŋku lém ɖe alilikpo ŋu la, maŋe nu o.” Mlɔeba yame ƒe nɔnɔmea ka ɖe eme vie, eye esi nɔviawo tsɔ woƒe gbedasi vevia kpe ƒukpo bliboa ɖo vɔ la, wotrɔ yi aƒe kple dzidzɔ eye woƒe dzi dze eme.\nGbeƒãɖela 16 siwo le Andros-ƒukpoa dzi dzea agbagba vevie be yewoakpe ƒukpo bliboa ɖo. Esi nɔviŋutsu eve ɖo saɖagakɔƒe aɖe me la, woɖoe be yewoaɖe gbeƒã na amesiwo katã le eme. Woƒo nu na amewo le woƒe aƒewo me, le ablɔwo dzi, kple le agblewo dzi. Woyi ɖe kpovitɔwo ƒe dɔwɔƒe kura gɔ̃ hã eye wogblẽ agbalẽwo ɖe afima. Esi woka ɖe edzi be yewoke ɖe kɔƒea me tɔwo katã ŋu ta la, wodi be yewoadzo. Esi wonɔ dodom le takpeƒe gãtɔ si le afima la, wokpɔ Hela Orthodɔkstɔwo ƒe nunɔla aɖe gbɔna. Esi wode dzesii be yewomeɖe gbeƒã nɛ o la, wotsɔ agbalẽvi aɖe nɛ si wòxɔ kple dzidzɔ. Azɔ woka ɖe edzi bliboe be yewomegblẽ ame aɖeke ɖi le yewoƒe gbeƒãɖeɖedɔa wɔwɔ me o!\nWobua Gavdos (alo Cauda)—si nye ƒukpo sue aɖe le Crete gɔme si dzi ame 38 pɛ ko le—be enye Europa ƒe anyiehekpa dzi ƒe yɔyrɔe nu. (Dɔwɔwɔwo 27:16) Dzikpɔla mɔzɔla aɖe kple srɔ̃a, kpakple srɔ̃tɔ aɖe tsɔ ŋkeke etɔ̃ ɖe gbeƒã le afima. Be woaɖe gazazã dzi akpɔtɔ ta la, womlɔ avɔgbadɔ me. Wotsɔ nyanyuia yi na edzi nɔlawo katã, eye edzɔ dzi na nɔviawo be amesiwo le afima la mebua nazã ɖe ame ŋu o. Womese naneke kurã—eɖanye nya nyui alo vɔ̃ o—tso Yehowa Ðasefowo ŋu kpɔ o. Afimanɔlawo, kpakple nunɔla si le afima hã, xɔ agbalẽ 19 kple agbalẽ gbadza 13. Esi Ðasefoawo ɖo tɔdziʋu sue aɖe trɔ yina Crete la, atsiaƒua dze agbo eye woƒe agbe ɖo afɔku me. Wogblɔ be: “Míeda akpe na Yehowa be míetsi agbe ɖo aƒeme, gake míekafui hã be ena míedo eƒe ŋkɔ ɖe dzi le Europa ƒe anyiehekpa dzi ƒe yɔyrɔea nu ke.”\nPatmos nye ƒukpo si dzi apostolo Yohanes ŋlɔ Biblia ƒe agbalẽ mamlɛtɔ si nye Nyaɖeɖefia le. Do ŋgɔ na nyitsɔ laa la, Yehowa ƒe Ðasefo aɖeke menɔ Patmos o. Nɔvi siwo tso Samos wɔ ɖoɖo nyui aɖe be yewoawɔ haho gbeƒãɖeɖe le ƒukpo ma dzi. Wonya be woate ŋu atsi tre ɖe yewo ŋu vevie elabena ƒukpo ma dzie Hela Orthodɔks-ha la xɔ anyinɔ ɖo wu. Nyɔnu aɖe xɔ nɔvinyɔnu eve siwo tsɔ nyanyuia yi nɛ la ɖe eƒe aƒeme. Nyɔnua srɔ̃ biana edziedzi be amekae dɔ nɔvinyɔnuawo ɖe yewoƒe aƒea me hã. Esi woɖe nu me be aƒewo katã me ko yim yewole la, egabia be: “Mieka ɖe edzi be menye aƒelika aɖekee dɔ mi ɖe afisia oa?” Emegbe srɔ̃anyɔnu, amesi va nya nu tso Yehowa Ðasefowo ŋu esime wònɔ Zaire la, ɖe nusi dzɔ ŋdi ma me na nɔvinyɔnuawo. Egblɔ be: “Menɔ gbe dom ɖa na Yehowa, abe alesi mewɔnɛ le ŋkeke bubuwo dzi ene, be wòadɔ Ðasefo aɖewo ɖe ƒukpoa dzi. Srɔ̃nye nɔa koyem. Esi mekpɔ mi le ʋɔtrua nu la, ewɔ nuku nam eye nenema kee wòwɔ nuku na srɔ̃nye hã. Susu ma tae wònɔ mia biam be amekae dɔ mi ɖe míaƒe aƒea me hã.” Wodze Biblia-nusɔsrɔ̃ gɔme kple nyɔnua enumake. Wotsɔ ɣleti ewo srɔ̃ nu to telefon dzi, togbɔ be esia na nɔvinyɔnua kple nyɔnu ɖetsɔlemetɔa zã ga geɖe hã. Exɔ nyɔnyrɔ eye eya ɖeka koe nye Ðasefo le ƒukpo ma dzi, afisi wokplɔ apostolo Yohanes ɖeka yii ƒe 1,900 enye sia.\n“Lãɖeɖe” le Melidzeƒewo\nMeliwo dzena ɖe Aegea-ƒukpowo ƒe melidzeƒe gbogboawo le dzomeŋɔli ɖesiaɖe tsɔa mɔkekeɖula geɖe vanɛ. Eyata mɔnukpɔkpɔ tɔxɛ aɖe sua Yehowa Ðasefowo si be woaɖo dukɔ kple gbegbɔgblɔ geɖe me tɔwo gbɔ. Agbalẽwo nɔa hameawo si ɖe gbegbɔgblɔ vovovowo me eye gbeƒãɖelawo naa magazine akpe geɖe modzakaɖetsaɖilawo. Meli aɖewo dzena ɖe melidzeƒe ɖeka kwasiɖa ɖesiaɖe, si naa mɔnukpɔkpɔ nyui sua nɔviawo si be wowɔa tɔtrɔyiwo hewɔa Biblia-nusɔsrɔ̃ kple melia me dɔwɔlawo dometɔ aɖewo.\nLe ƒe 1996 ƒe dzomeŋɔli la, nɔvinyɔnu aɖe si nye ɣeyiɣiawo katã ƒe gbeƒãɖela le Rhodes ɖi ɖase na ɖekakpui Jamaicatɔ aɖe si wɔa dɔ le meli aɖe si dzena ɖe afima ƒe melidzeƒe Fiɖa ɖesiaɖe. Le Fiɖa si kplɔe ɖo la, ekpe ŋutsua be wòava nutome gã takpekpe aɖe si woawɔ le ƒukpoa dzi. Nɔvinyɔnu mɔɖela la tsɔ Eŋlisigbe me Biblia ɖe asi tsɔ kpe ɖe ŋutsua ŋu wòse Biblia me nyateƒe siwo ŋuti woƒo nu tsoe le wɔnaa me la dometɔ aɖewo gɔme. Lɔlɔ̃ kple vividodoɖeameŋu si Ðasefoawo ɖe fia le takpekpea me wɔ dɔ ɖe ɖekakpuia dzi ale gbegbe. Fiɖa si kplɔe ɖo la, emiã asi mɔɖela eve yi melia me. Mɔɖelaawo tsɔ Eŋlisigbe kple Spaingbe me gbalẽwo ɖe asi yii. Kaka gaƒoƒo ɖeka nava yi la, agbalẽwo vɔ le woƒe gbedzidekploawo me! Ðekakpui Jamaicatɔ sia srɔ̃ Biblia Fiɖa ɖesiaɖe vaseɖe dzomeŋɔlia ƒe nuwuwu. Egatrɔ gbɔ le dzomeŋɔli si kplɔe ɖo henɔ klalo be yeayi yeƒe nusɔsrɔ̃a dzi. Gake fifia ya, etso nya me be yeadi dɔ bubu bene yeate ŋu awɔ gbɔgbɔ me ŋgɔyiyi. Emegbe egadzo ake. Aleke gbegbe dzi dzɔ nɔvi siwo le Rhodes enye si esi wose be ɖekakpuia xɔ nyɔnyrɔ le ƒe 1998 ƒe gɔmedzedze!\n“Lã” Siwo Tsana la Léle\nAegea-ƒua xɔ ŋkɔ le tɔmelã gbogbo siwo tsoa teƒewo vaa eme, abe ʋetsim kple dayi ene, siwo lãɖela bibiwo ɖena kple ɖɔ. Nenema ke Fiaɖuƒe nyanyuigblɔlawo kena ɖe dzinyuitɔ geɖe ŋu le dɔwɔla siwo ʋu tso Ɣedzeƒe Europa dukɔ geɖe me va Greece la dome.\nRezi xɔ ƒe ewo esime wòxlẽ nu tso Yehowa kple eƒe tameɖoɖowo ŋu zi gbãtɔ le Gbetakpɔxɔ kple Nyɔ! me. Ɣemaɣi la, enɔ Albania. Ƒe etɔ̃ megbe la, eʋu kple eƒe ƒomea yi Rhodes-ƒukpoa dzi. Rezi do gbe ɖa na Yehowa gbeɖeka be wòakpe ɖe ye ŋu yeakpɔ eƒe amewo le yeƒe dzeƒe yeyea. Le ŋkeke si kplɔe ɖo dzi la, dzi dzɔ Rezi ale gbegbe esi fofoa tsɔ magazine nyanyɛ mawo, Gbetakpɔxɔ kple Nyɔ!, va aƒemee. Rezi va ke ɖe nɔvinyɔnu si tsɔ magazineawo na fofoa ŋu, eye eteƒe medidi o edze agbalẽ si nye Sidzedze si Kplɔa Ame Yia Agbe Mavɔ Me la sɔsrɔ̃ gɔme. Ɣeaɖewoɣi la, ebiana be woasrɔ̃ nua kpli ye zi etɔ̃ le ŋkeke ɖeka ma ke me! Le ɣleti eve megbe la, ezu gbeƒãɖela maxɔnyɔnyrɔ, eye le March 1998 me la, exɔ nyɔnyrɔ esime wòxɔ ƒe 14. Gbemagbe ke la, edze kpekpeɖeŋu mɔɖeɖedɔa wɔwɔ gɔme, eye le ɣleti ade megbe la, eƒo eɖokui ɖe gbesiagbe mɔɖeɖedɔa, alo ɣeyiɣiawo katã ƒe subɔsubɔdɔa me.\nNɔviŋutsu aɖe si nɔ Kos-ƒukpo dzi la nɔ nu srɔ̃m kple Russiatɔ aɖewo. Esi wòbia wo be xɔlɔ̃ aɖewo le wo si siwo adi be yewoasrɔ̃ Biblia hã la, wokplɔe yi srɔ̃tɔ Armeniatɔ aɖewo—Leonidas kple srɔ̃anyɔnu, Ophelia—siwo le kɔƒe aɖe si gbɔ didi kilometa 30 me la gbɔ. Nukunu aɖe nɔ nɔviŋutsua ŋgɔ. Srɔ̃tɔ Armeniatɔawo he akplo aɖe si yɔ fũ kple Armenia kpakple Russia gbe me Biblia srɔ̃gbalẽ siwo Gbetakpɔxɔ Habɔbɔa ta la ɖe go! Woɖe nu me be yewosrɔ̃ Biblia kple Yehowa Ðasefowo hewɔ ŋgɔyiyi va ɖo afisi yewoate ŋu azu gbeƒãɖela maxɔnyɔnyrɔwo hafi. Le dunyahehe me zitɔtɔ kple ganyawo ƒe sesẽ ta la, eva hiã be yewoadzo le yewo denyigba dzi. Esi woɖo Kos teti ko la, wote nusɔsrɔ̃ kple Leonidas dada kple nɔvianyɔnu siwo le afima xoxo. Enumake la, Biblia-nusrɔ̃vi yeye etɔ̃—Ophelia, Leonidas, kpakple dadaa kple nɔvianyɔnu—su Ðasefoa si wòasrɔ̃ nu kpli wo. Esia bia be wòado dzokeke kilometa 30 yiyi kple gbɔgbɔ zi etɔ̃ le kwasiɖa ɖesiaɖe me. Leonidas kple srɔ̃a xɔ nyɔnyrɔ le ɣleti aɖewo megbe. Teƒeɖoɖo ka gbegbee nye si wònye na nɔvi siwo le afima le woƒe ɖokuitsɔtsɔsavɔ ƒe gbɔgbɔ ta!\nYehowae Nana Nuwo Tsina\nEdze ƒã be Yehowa le yayram ɖe agbagba siwo dzem Fiaɖuƒegbeƒãɖela dovevienu siwo wu 2,000, siwo le Aegea-ƒukpo siawo dzi ɖeɖimateameŋutɔe la dzi. Fifia hame 44 kple Yehowa Ðasefowo ƒe ƒuƒoƒo 25 ye le afima. Esi Yehowa ƒe didie nye be “woaxɔ amewo katã, bene woava nyateƒe ƒe sidzedze la me” ta la, ƒuƒoƒo siawo dometɔ 17 me tɔwo nye dutagbedolawo. (Timoteo I, 2:4) Tsɔ kpe ɖe eŋu la, mɔɖela vevi 13 le agbagba dzem ɖe edzi be yewoaɖo ame geɖe wu gbɔ le anyigbamama siwo sa ɖe aga me.\nƑe alafa geɖewoe nye esia la, Aegea-ƒua ƒe nutome nye asitsaƒe kple afisi nuwɔnawo le tɔtrɔm le. Le ƒe ʋɛ siawo me la, eva zu modzakaɖeƒe si modzakaɖetsaɖila akpe nanewo dina be yewoayi. Gake vevietɔ wu la, Fiaɖuƒe gbeƒãɖela siwo nye “ameɖelawo” kpɔ dzinyuitɔ geɖe siwo di vevie be yewoakafu Yehowa le ƒukpo siawo dzi. Le ɖekawɔwɔ me la, wowɔ ɖe amekpekpe sia si nye nyagblɔɖi dzi le mɔ ɖedzesi aɖe nu, si nye be: “Woade bubu Yehowa ŋu, eye woaɖe gbeƒã eƒe kafukafu le ƒukpowo dzi!”—Yesaya 42:12.\n[Anyigbatata si le axa 22]\n[Nɔnɔmetata si le axa 23]\n[Nɔnɔmetata si le axa 24]\nƉoe Ɖe Amewo Ɖoe Ɖe Amewo Amewo Ðeɖe le Aegea-ƒua Me\nw00 4/15 axa 22-25\nAkɔfafa Hiã Geɖe Ŋutɔ!\nYehowa ƒe Ŋusẽ Nefa Akɔ na Wò\nNuwo Katã Wɔwɔ Yeyee—Abe Alesi Wogblɔe Ði ene\nXexeme Yeyea—Ànɔ Afimaa?\nÐe Nèle Eɖem Fia Ame Bubuwo Be Yedzea?\nÐe Nèbua Ŋutasẽlawo Alesi Mawu Bua Woea?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA April 15, 2000\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA April 15, 2000\nGBETAKPƆXƆ—TATA SI MÍESRƆ̃NA April 15, 2000